Martxan da aurtengo Euskaraz Gazte literatur lehiaketa Orion - Urola Kostako Hitza : Urola Kostako Hitza\nMartxan da aurtengo Euskaraz Gazte literatur lehiaketa Orion\nIreki dute lanak aurkezteko epea, azaroaren 15era arte. 16 urtetik gorako oriotarrek zein aiarrek hartu dezakete parte lehiaketan, eta hainbat sari izango dira.\nIazko Euskaraz Gazte lehiaketako sari banaketa.\nAurten ere Euskaraz Gazte literatur lehiaketa jarri du martxan Orioko Udalak, 26. urtez jarraian, gazteen artean “idazteko zaletasuna suspertzeko” asmoz. Dagoeneko ireki dute lanak aukezteko epea, azaroaren 15era arte, eta 16 urtetik gorako oriotarrek zein aiarrek hartu dezakete parte lehiaketan. Ohi bezala, ipuinen atala eta bertso edo olerkien atala barnebilduko dituzte.\nEuskarazko lanak aurkeztu beharko dituzte gazteek; luzera eta gaia, aldiz, bakoitzak erabaki dezake. Bestalde, antolatzaileek gogorarazi dute lanaren titulua baino ezingo dela agerian egon hura aurkeztean; alegia, egilearen datuak ezingo dira kanpoaldean ikusgai egon, gutun-azal itxi batean gordeta baizik. Parte hartzaileek izen-abizenak, adina, telefonoa eta helbide elektronikoa zehaztu beharko dituzte bertan. Orioko Udaleko Euskara Zerbitzuan edota Aiako kultur etxean aurkeztu behar dira lanak.\nBestalde, ohi bezala, sari ugari izango dira Euskaraz Gazte literatur lehiaketan. Batetik, hiru lan onenak sarituko dituzte ipuinen atalean zein bertso edo olerkien atalean; hau da, hiru irabazle izango dira atal bakoitzean. Bestetik, baina, bi accesit banatuko dituzte atal bakoitzean.\n300 euro eskuratuko dituzte lehen saria jasotzen dutenek. 200 eurokoa izango da bigarren saria, eta hirugarrena, 150 eurokoa. Accesitei dagokienez, aldiz, 100 eurokoa izango da bakoitza. Gainera, udalak azpimarratu du egile bakoitzak ezingo duela sari bat baino gehiago irabazi atal berean.\nOrioko Udaleko euskara teknikariak, Aiako Udaleko kultur teknikariak eta KARKARAko kide batek osatuko dute epaimahaia, eta gerta liteke sari guztiak ez banatzea.


04 apirila, 2019 Errezetak 1068\nPatata pixka bat\nOrburuak garbitu eta al dente egosi zortzi bat minutuz. Irinetatik pasa eta oliotan frijitu. Zainzuriak ere irinetatik pasa eta oliotan frijitu.\nUrdaiazpikoa xehe-xehe egin ore moduko bat lortu arte eta labean erre.\nBarrengorriak eta patata xerra finetan ebaki, eta azenarioak zerrendatan. Hauek ere labean sartu deshidratatu daitezen.\nOrburua plateraren erdian eta inguruan gainontzeko osagaiak jarri. Arrautzari gorringoa bereizi eta orburuaren gainean jarri –honen beroa nahikoa du egiteko–. Ozpina, ziapea eta eztia nahasian duen ozpin-olioa gainetik bota.\nMokadu goxoak jateko lekua\nOrdiziako plazako kantoi batean dago Pottoka kafetegia. Bertako sukaldean «bizitza osoa» darama Alaitz Zurutuzak, eta iazko maiatzaz geroztik berak du Pottokaren ardura.\nAstelehenetik ostiralera eguerditan –osteguna atseden eguna da– eguneko platera eskaintzen dute, asteburuetan berriz, errazioak, entsaladak, plater konbinatuak, etxean egindako azkenburukoak… Eta pintxo ugari ere bai. «Astebururo saiatzen gara pintxo bereziren bat ateratzen», adierazi du Zurutuzak.\nGaraian garaiko produktuak erabiltzen dira Pottokan, eta garrantzi handia ematen diote ingurukoak izateari: Iztuetako jogurt eta izozkiak, baserriko arrautzak, Lumagorri oilaskoa…\nPintxoetan, ganben broxeta, foiea, momentuan egindako tortillak aipa daitezke; errazioetan, albondigak, tripakiak, masailak…; plater konbinatuetan, itsas zapo eta ganben broxetak arrakasta handia du. Entsalada hotz eta beroak ere badituzte.\n« Urretxuko Pasiotarren ekarpena\n«Bandaren urteurrena su artifizial erakustaldi etengabea izango da» »


Kaletegiko galderak zailak dira... (euskal hiriak ezagutzen ez dituenarentzat) - Sustatu.eus - Teknologia albisteak\nGaldera mota hauen inguruko zehaztapen batzuk jarraian. Irudi fondoek OpenStreetMap mapa libreetan dute jatorria. Bertan adierazitako tokiei dagokienez, Wipiediako Wikidata zerbitzutik ateratako kokapenak dira. Kasu batzuetan oker egon dira, eta zuzenketak ere egin ditugu. Esate baterako, erabiltzaile batek esan zigun hau oker zegoela:\nEz, Donostiako Trinitate plaza ez dago hor, Urumearen ibar-eskuinean, Alde Zaharrean baizik. Galdera hauek zuzentzeaz gain, Wikipedia/Wikidata ere zuzen dugu bide batez.\nGaldera motari dagokionez, bi estilotakoak daude. Batzuetan hiru puntu markatu ditugu kaletegian, eta izen bakarra ea zein punturi dagokion galdetu. Bestean puntu bat jarri, eta hiru izen proposatu. Bi kasuetan, distantzia minimoak kontuan hartu ditugu, puntu hurbiltasun handiegirik ez egoteko. Esate baterako, Bilboko kasuan, toki zerrendan Guggenheim Museoa zein Puppy daude, baina bi puntuak ez dira galderetan aldi berean azaltzen, hurbilegi daudelako eta ez luketelako utziko anbiguotasunik gabe erantzuten.\nHiri aukeraketari dagokionez, Bilborekin hasi ginen, eta gehitu ditugu gero Gasteiz, Iruñea, Donostia eta BAB. Bai, Biarritz-Angelu-Baiona, konurbazio jarraitu gisa, da Ipar Euskal Herriko hiri handiena. Hiriburu txikiagoak kanpoan utzi ditugu, Donibane Garazi eta Maule, eta hedaduragatik kaletegi interesgarria eman zezaketen beste hiri batzuk ere bai: Barakaldo, Getxo, Irun...\nHiri batzuk beste batzuk baino ezagunagoak izango zaizkizue erabiltzaileoi. Zer egingo diogu ba. Kaletegi-planoak ere, batzuei ezagunagoak besteak baino. Donostiak, itsasoagatik, ezagutzeko profil ezaguna ematen du. BAB ere bai, gure iritziz, ondo markatzen dute itsasoak eta Aturri eta Errobi ibaiek. Bilbo ere bai Ibaizabalek nola zeharkatzen duen badakizu. Gasteiz, ordea, ibai markarik gabe agertzen da mapetan, baina bere erdialde kontzentrikoak laguntzen du kokapenak igartzen.\nIruñeari dagokionez, ipar partetik Argak bide argia egiten du... baina hegoaldeko puntu bakarreko mapetan, akaso ez da agertzen. Tira, hor ere pista bat.


Gerrikorik ez oporretan - - Alea.eus\nEmaize Sexologia Zentroa 2019-08-05 13:42\n"Gure gorputza ezagutzeko eguneroko gerriko estuak askatu behar ditugu".\nUda garaia iritsi da eta eguneroko erritmo biziari jarraikiz, oporretan ekintza bereziak egiteko joera izaten dugu maiz. Oporrak, ordea, deskantsatzeko eta ohikeriaz deskonektatzeko parada eskaintzen digu eta gure sexualitateak (gorputza, emozio, desio, harreman, plazera…) merezi du aukera hau izatea. Hori dela eta, ekintza berezien zerrendan txertatzeko zenbait ideia proposatu nahi dizkizuegu, barrualdera begirako esperientziak, alegia.\n-Laztandu azala krema ematean\n-Urak gorputzean sortzen dituen sentsazioetan erreparatu (hotza, epel, gazia, gozoa…)\n-Eskatu gustuko dituzun gauzak\n-Eguzkia hartu norbaiten gorputza ukituz\n-Itsasoko bainu osteko azal gazia dastatu\n-Desio eta fantasiak piztuko dituen kontakizuna irakurri edota idatzi\n-Janari berri bat dastatu\n-Gorputza astindu (dantzatu, biluztu, duna batetik bota…)\n-Gorputzak oinetatik burura, burutik oinetara, bizkarretik sabelera… gozatu\n-"Zoragarria naiz" esan\nHauek guztiek helburu bera dute: gure gorputzaz gozatzea eta barne sentsazioekin kontaktuan jartzea.\nInork ez dezala betebehar gisa hartu. Sexualitateak ez du harreman onik betekizunekin, bere etsai handiena baitira. Gure gorputza ezagutzeko eguneroko gerriko estuak askatu behar ditugu. Gerriko bera jartzen digu gizarteak eta (gu geu askotan) guztioi, gure gorputzak erabat anitzak diren bitartean.\nGorputza entzutean, gure nahi, beldur, desio eta sentsazioak entzun eta azaleratuz joango dira, bizipen berriak eta asegarriak izateko aukera eskainiz.\nOporretako helburuetako bat bizipen berriak eta ohikoak ez diren esperientziak izatea da. Hainbeste dira egunerokotasuneko zurrunbiloan sartuta hauei leku emateko zailtasunak, edota erresistentziak, garaia hau pixkanaka horiei bide irekitzeko baliatu dezakegula.\nZerrenda horretatik batzuk aukeratu, berri batzuk txertatu, batzuk hamaika aldiz egin eta besteren bat aldi bakarra. Zuk aukeratu, zure grina jarraitu. Eta gogoan izan gorputzak deskantsua eta deskonexioa behar duela, beraz ez sartu gerriko esturik motxilan. Bueltan, bakeroak eta botak jartzea alboratuko dugun bezala, gerrikoa jantzi gabe uztea proba dezakegu.\nGorputza, eta ondorioz sexualitatearen dimentsio osoa, natura, gozamena eta munduarekin harremanetan egoteko dugun tresna erabilgarriena da. Zaindu dezagun eta berak bizipen mundialak oparituko dizkigu.


Udalak jaien inguruan eginiko balorazioa “propaganda hutsa” da, EH Bilduren arabera - Amurrio - Aiaraldea.eus\nUdalak jaien inguruan eginiko balorazioa “propaganda hutsa” da, EH Bilduren arabera\nTxabi Alvarado Bañares 2019-08-21 11:00\nJai kuadrillek txupinazoan eginiko plantoa aipatu du EH Bilduk, besteak beste. / Aiaraldea.eus\nEH Bilduko kideek hainbat gauza bota dituzte faltan udalak eginiko balorazioan: Txupinazo egunean kuadrillek egindako plantoa, egon diren kexak jaiak astelehen batean hasteagatik, gazteen lonjetan gertatutakoa eta San Rokeren eguneko bazkariaren leku aldaketa, besteak beste.\nAmurrioko EH Bilduk oharra plazaratu du Amurrioko Udalak jaien gainean eginiko balorazioa kritikatzeko, “propaganda hutsa” izatea leporatuta. Udal gobernuak positiboki baloratu ditu aurtengo jaiak, astelehenean eginiko prentsaurrekoan adierazi zuenez.\nOposizioko taldeak, aldiz, balorazioa “modu azkarrean” egin dela uste du , jai batzordean parte hartzen duten taldeen iritzia kontuan izan gabe. Era berean, “kritikotasun falta” izatea leporatu dio koalizioak udal gobernuari, “urtero argudiaketa berdinak” errepikatzen dituelako, balantzeari “itxura partidista” emanez.\n“Maiz, jai batzordea irekia eta autonomoa dela adierazi da, baina errealitatea ez da saltzen den modukoa: herriko eragileen parte hartzea eta inplikazioa nahiko mugatua da”, salatu du oposizioko taldeak, udal gobernuak eramaten duen planteamenduari aldaketak egiteko aukera gutxi daudela argudiatuta.\nHainbat gauza faltan\nEH Bilduko kideek hainbat gauza bota dituzte faltan udalak eginiko balorazioan: “Txupinazo egunean kuadrillek egindako plantoa, egon diren kexak jaiak astelehen batean hasteagatik, gazteen lonjetan gertatutakoa, San Rokeren eguneko bazkariaren leku aldaketa...”. Kontratatu diren ikuskizun batzuk ere kritikatu ditu koalizioak, udaleko politikekin bat ez datozela argudiatuta. “Beste alde batera begiratzeak eta gertakari hauek estaltzen saiatzeak agerian uzten du ez dagoela baldintzarik balorazio duin bat egiteko”.\nGauzak hala, jai eredua “birpentsatu” behar dela nabarmendu dute EH Bilduko kideei, eta eskerrak eman nahi izan dizkiete jaien antolakuntzan murgilduta egon diren eragileei: “kuadrillei, Jai Herrikoien Aldeko Batzordeari eta, orokorrean, gizarte osoari”.


Unitate honen prestazioek kristal-egitura baten azterketaren alderdi guztiak hartzen dituzte, kristal bakarreko difrakzio-datuetatik abiatuta: kristal bakarreko difrakzioaren hautaketa eta muntaketa, simetriaren aurreko azterlanak, difrakzio-datuen bilketa, egiturazko bereizmena eta emaitzen analisia.\nEskura dagoen ekipamenduari esker, egiturazko azterlanak egin daitezke, material polikristalinoen difrakzio-datuetatik abiatuta. Teknika horri esker, laginean dauden fase kristalinoak identifikatu daitezke, hura suntsitu gabe, eta materiala inolako narriadurarik gabe berreskuratzeko aukera ematen du. Material mota askotan, posible da kristal-egitura, testurazioaren presentzia edo hondar-tentsioak, geruzen lodiera, egiturazko trantsizioak eta abar ezaugarritzea. Azterlan horiek difraktogramaren profil-analisiaren bidez egiten dira, eta, beharrezkoa den kasuetan, berariazko softwarea erabiltzen da horretarako.\nAplikazio nagusiak honako atal hauetan bil daitezke:\nFase puruak edo nahasketa batean dauden faseak identifikatzea.\nKonposatu baten egitura kristalinoa ezaugarritzea.\nFase kristalinoen trantsizioak identifikatzea eta aztertzea, tenperaturaren arabera.\nMaterialen akatsak edo akatsak, kristalaren tamaina, ezpurutasunak eta soluzio solidoen terminoak aztertzea.\nHondar-tentsioko fenomenoak aztertzea (estresa).\nMikroegituraren karakterizazioa, lodieren edo makroegituren kalkulua.\nFase polimorfoak identifikatzea eta aztertzea, adibidez, erabilera farmazeutikorako.\nAleazio eta konposite desberdinen testurazio-mailak zehaztea.\nEgiturazko azterlanak, aldizkako solidoetan eta ez-periodikoetan, batez ere neurtezinak diren egiturak dituzten materialetan eta kuasikristaletan.\nGainera, X izpien Zerbitzuak aholkularitza eskaintzen du egin beharreko neurrietan errendimendu handiagoa lortzeko eta esperimentuak optimizatzeko. Eskura dauden baliabideekin konpondu ezin diren arazo espezifikoen kasuan, nazioz gaindiko instalazio handietan neurriak proposatzeko eskaerak egiten lagunduko da (erradiazio sinkrotroiko iturriak eta/edo neutroi-sortenak).


UZEI | LEX2 | UZEI\nTermino-pareen detekzio automatikoa\nHiztegigintza erdiautomatikorako tresna da Lex2 aplikazioa. Corpus paraleloetatik (adibidez, itzulpen-memorietatik) abiatuz, euskara eta gaztelaniazko ordainen termino-pareak automatikoki detektatzen eta erauzten ditu; hots, lexiko elebidunak eratzen ditu.\nEmaitza hori lortzeko, metodo linguistiko eta estatistikoez baliatzen da: hizkuntza bakoitzeko testuan termino-hautagaiak identifikatzen ditu, eta, maiztasunaren eta bestelako informazio estatistikoan oinarrituta, hizkuntza bakoitzeko termino-hautagaien arteko lotura posibleak bilatzen ditu. Lotura horiek sendoak izateko probabilitatea handia denean, termino-hautagaiak lerrokatzen ditu, eta lexiko elebiduna osatzen du Lex2k.\nBeraz, bilaketa-prozesua ez da iTXEK egiaztatzaileak erabiltzen duena bezalakoa, Lex2k ez dituenez bilatzen sorburu-hizkuntzako terminoak xede-hizkuntzan izan ditzakeen ordainak. Izan ere, Lex2ren helburu behinena ez baita terminologiaren erabilera zuzena edo okerra egiaztatzea.\nAitzitik, Lex2k termino-hautagaiak era independentean bilatzen eta erauzten ditu hizkuntza bakoitzean, eta urrats bat gehiago eginez, paralelotasun estatistikoak bilatzen ditu hautagaien arteko erlazioa detektatzeko. Horrela, testu-bilduma handietan erabiltzen diren terminoekin lexiko elebidunak automatikoki erauzten ditu.


«Medikuntza euskalduntzen oraindik lan dezente dago egiteko» | Bizigiro | Berria\nRikardo Arrue. Medikua\n«Medikuntza euskalduntzen oraindik lan dezente dago egiteko»\nL. Muñagorri Garmendia -\nHis sortaren ezkerreko adarraren erabateko hersturaren eta zaingorrigrafiaren arteko koerlazioa. Izenburu horren atzean dago Rikardo Arrue (Amezketa, Gipuzkoa, 1942) mediku eta kardiologoa. 1976. urtean aurkeztu zuen berak izen hori zeraman tesia, eta euskal komunitate zientifikoan mugarri bat jarri zuen, euskaraz idatzitako lehena izan zelako. Garai zailetan tokatu zitzaion, gainera. Batetik, euskaraz argitaratzeko trabak jarri zizkiotelako, eta, bestetik, terminologia zientifikoa garatzeko zegoelako oraindik. 40 urte igaro dira orduz geroztik.\nZer dela eta erabaki zenuen tesia euskaraz argitaratzea?\nAmezketan jaio ginen gu, eta gure giroa euskalduna zen, etxean eta kalean ez baitzen besterik hitz egiten. Doktrina ere euskaraz ikasi genuen, eta eskolara joatean erdaraz aritzen ginen arren, euskaraz egiten genuen gure bizia. Eta hortik zergatik aukeratu nuen tesia euskaraz egitea? Euskaldunak ginelako, eta euskaraz jaio ginelako. Beste arrazoirik ez zegoen.\nFranco hil berritan euskarazko tesi bat argitaratzea, ordea, ez zen erraza izango...\nEz, garai hartan ere izan zen iskanbila pixka bat gobernadorearekin. Franco 1975eko azaroan hil zen, eta nik handik bi hilabetera argitaratu nuen tesia. Gobernadoreak esaten zidan ezin zela euskaraz argitaratu, eta, azkenean, onartu zuen euskaraz eta gazteleraz atera zedin. Ez dakit zer nahiko zuen gobernadore hark, baina kontua da urtarrilaren 12an aurkeztu genuela tesi hura, eta ondo joan zen.\nZu izan zinen lehena tesia aurkezten, eta dagoeneko badira 540 argitaratuak...\nEne! Asko dira, bai. Nere kide batzuek ere egin zuten tesia euskaraz.\n...Zure tesian dei egiten zenien ondorengoei euren tesiak euskaraz egin zitzaten.\nBai, eta handik aurrera etorri dira lan berriak. Orain tesiak euskaraz egiteko zailtasunik ez dago.\nZuk izango zenituen zureak, hasteko eta behin, terminologia aldetik euskaraz ez zelako behar adina lexiko egongo.\nGaur egun lan asko egiten ari da alde horretatik, bai, eta hor Jabier Agirre medikuak ekarpen handia egin du. Gure garaian bazegoen hiztegi bat, Carlos Goenarena jesuita eta psikiatrarena. Euskarazko hiztegi bat zen, eta han begiratuta egiten genuen guk lan. Baina, gaurko egunean, Jabierrek lan asko egin du, eta beste askok ere bai. Nik orain ikusten dut denek euskaraz ikasi bai, baina gero hitz egiteko garaian ez dela hainbeste entzuten.\nLexikoa garatzen zure ekarpena egin zenuen; baina, ondoren, medikuntza arloan 18 tesi aurkeztu dira, eta horietatik bi bakarrik argitaratu. Horrek ere ez zuen asko lagunduko terminologia garatzen...\nTira, ez dakit bada. Aurrenekoak beti sortzen du interesa, eta hurrengoak hor gelditu egiten dira pixka bat. Esan daiteke interesa apaldu egiten dela.\nBaina jakitun izango zara mugarri bat jarri zenuela, ala?\nBai, hasiera izan zen. Baina laguntza handiarekin egin nuen tesia, ez pentsa. Gotzon Nazabalen laguntzarekin aritu nintzen lanean. Hitzekin berarekin aritzen nintzen, bion artean euskarara itzultzen.\nGaur egun, ingelesak indar handia hartu du, ordea.\nEuskarak medikuntzan indar handia du, hala ere. Euskaraz ikas daiteke, baina gero ikusten dut ospitaletan txostenak dena gazteleraz egiten direla. Batetik, medikua ez delako euskalduna, edo ez dakizulako zein medikuk irakurriko duen ondoren. Hor ikusten dut arazo dezente dagoela, medikuntza euskalduntzen. Baina horretarako kalean ere gehiago hitz egin behar da.


Gure Irratia | Ua ua, Luhuson duzue Libertimendua!\nUa ua, Luhuson duzue Libertimendua!\nLibertimendua aitzin aste bat eskas, eta zirtzilak lan ta lan / GURE IRRATIA\nLapurdin izango da aurtengo lehen libertimendua. Luhuson otsailaren 9an, 10etarik goiti desfilea gela berritik plazarat eta 11etan zirtzilek eta dantzariek hartuko dute plaza.\nZirtzilen errepikan izan da Panpi Mercapide joan den larunbatean, Xan Berterreche taula zuzendari lanetan ari zen.\nIdoia Mentaberry eta Xermin Camblong zirtzilekin mintzatu da.


Ezker Iraultzailea - Emakume Aske eta Borrokalariak - Libres y Combativas III. Topaketa\nOtsailaren 27an, larunbata, 10:00etatik 13:30era · online\nPandemiak benetako amesgaiztoa izan da milioika emakumerentzat. Indarkeria matxista gogortu egin da, pornografiaren kontsumoa ikaragarri igo da, burdeletan salerosketaren eta sexu-esplotazioaren biktimak estortsioaren menpe egoten jarraitu dute eta justizia patriarkalak zigorrak apaltzen eta bortxatzaileak aske uzten jarraitu du. Lan prekarioenak jasotzen ditugunei, patronalak, enpresaburuek eta kapitalistek gure eskubide guztiak zapaldu dizkigute, Coviden krisia erabiliz.\nZoritxarrez, neska gazte eta emakume langileok sistema horrek kolpatzen gaituen bitartean, ikusten dugu Gobernuaren politikak ez direla nahikoa izan zapalkuntza horri eta gure aurkako indarkeriari amaiera emateko. Hitzak neurri eraginkorretan zehaztu behar dira: epailetza, polizia eta Estatuaren aparatua matxistez eta faxistez garbituz. Soldata-berdintasuna, etxebizitza publiko duina izateko eskubidea, lanpostu duina izateko eskubidea edo miseriatik eta indarkeriatik ihes egitea ahalbidetuko digun langabezia-sorospena martxan jartzea behingoz. Gure ikastetxeetan sexu-hezkuntza inklusiboaren irakasgaia ezarriz eta Eliza Katolikoak hezkuntza-sisteman duen botere lotsagarriarekin amaituz. Gaur inoiz baino gehiago feminismo iraultzailearen bandera altxa eta gure zapaltzaileak seinalatzen jarraitu behar dugu. Gure ahizpek Argentinan abortuaren legea lortzen edo Polonian muturreko eskuinaren erasoei aurre eginez erakutsi duten bezala, borroka da bide bakarra!\nAurrerapausoak ematen eta antolatzen jarraitzeko, datorren larunbatean, otsailaren 27an, telematikoki 10:00etatik 13:30era egingo dugun Emakume Aske eta Borrokalariak-Libres y Combativasen III. Topaketa feministan parte hartzera gonbidatzen zaituztegu. Ikasle guztiei, mugimendu feministako ekintzaileei, langileei, borrokan ari diren kolektiboei irekitako bilera izango da. Nazioartean egiten ari diren mobilizazio feministak, edozein motatako sexu-esklabotzaren aurkako gure jarrera, telelana eta amatasuna, LGTBI pertsonen eskubideen defentsa irmoa, ikastetxeetan sexu-hezkuntzak duen garrantzia eta abar izango ditugu hizpide eta martxoaren 8ko ikasle greba feministari bultzada emango diogu.


Harrobi Gaztelekua - Ayuntamiento de Ansoáin / Antsoaingo Udala HOME\nParte hartze komunitarioa\nAntsoainen haur eta gazteen parte hartzea sustatzen dugu programa honen bitartez, eta abiapuntuan dagoen asmoa da gazte horiek izatea prebentzio eta heziketa funtzioa beteko duen esparru propio bat eratuko dutenak. 12-30 urte bitarteko gazteri osoari egiten zaio Harrobiko eskaintza, herriko errealitate soziodemografikoari egokituz.\nJarduerak gazteek sortuko dituzte: haiek izanen dira diseinatu eta gauzatuko dituztenak. Ekipo teknikoaren laguntzarekin, batzar bidez lan eginen da, jarduerak eta lan banaketak batzar horietan adostuz, eta antolakuntzan zein garapenean ahalik eta gehien parte hartuz.\nGenero perspektiba kontutan izanen duen prozesu parte-hartzailea eginen da, nesken esparrua eta lidergoa aintzat hartuko duena, parte-hartze orekatua eragiten duen bitartean.\nGazteria (12 urtetik aurrera)\n– Une baterako lagapenak eginen dira, jarduera zehatz baterako.\n– Iraupen luzeko lagapenak, denboran zehar luzatuko diren jardueretarako izanen dira.\nOrdenagailuen lagapena: erabilera libreko bi ordenagailu.\nElkartzegunea (jokoak, ping-ponga).\nGazteentzako Informazio Bulegoa.\nSentsibilizazio tailerrak (gazteriarekin erlazionatutako gaiak; bai haiek proposatutakoak, bai ekipo teknikoak baloratutakoak).\nGaztetoki: lan bateratze eta elkarrizketaren bidez sortutako espazio bat, gazteek beren beharrei eta kezkei erantzunak emateko.\nAlde batetik, bizi garen gizartearen ohiturak, baloreak, jarrerak eta gizarteari buruzko jakintza transmititzea helburu duen programa bat da. Bestetik, norberaren sare komunitarioak sortzera, osatzera eta sustatzera bideratua dagoen ekimena. Horretarako, babesgabetasun arriskuan dauden haur eta gazteekin egonen gara, egoera zailei aurre egiteko tresnak emanez.\nEskola Laguntza: lehen hezkuntzako 4., 5., eta 6. mailak. C.P Doña Mayor eta Ezkaba IP.\n“Baloreekin ikasiz” tailerrak: Iñaki Otxoa de Olza D.B.H.I.\nJarraipenak: Iñaki Otxoa de Olza D.B.H.I.\nAstelehenetik ostiralera: 9:00 – 13:00\nAstelehenetik ostiralera: 16:30 – 20:30\nELKARTZE GUNEA ZABALIK\nAstelehenetik ostiralera: 9:00 -13:00 eta 16:30 – 20:30\nUrtarrilaren 1a eta urtarrilaren 6a, aste santuko osteguna, ostirala eta astelehena, maiatzaren 1a, Antsoaingo eguna (San Cosme y San Damián) eta abenduaren 24a, 25a eta 31.\nUztaila oso itxita dago.\nGainontzeko jai egunetan irekita egongo da.\nHelbidea: Ezkaba Kalea 4. P.k. 31013 Antsoain (NAFARROA)\nTelefonoa: 948 14 23 52


Castejon-Bilbo burdinbidea - Wikipedia, entziklopedia askea.\nRenferen salgaien trena Castejongo geltokiaren inguruan\nbide bakarra (Castejon-Urduña)\nbide bikoitza (Urduña-Bilbo)\n14,900 Rincon de Soto\n57,198 San Martin de Berberana\n84,350 El Cortijo\n103,100 Cenicero–San Isidro\n113,350 San Asensio\n126,900 Haro–El Pardo\n160,400 San Felices\n145,200 Miranda Ebro\n226,200 Santa Kurutz–Laudio\n241,700 Abaroa–San Migel\n246,500 la Peña\nBilbo — Santurtzi\n249,142 Bilbo–Abando-I. P.\nCastejon — Bilbo burdinbidea Euskal Herriko eta Iberiar Penintsulako burdinbide bat da, Castejon eta Bilbo–Abando-Indalecio Prieto geltokiak lotzen ditu.\nBurdinbidea 1863ko martxoaren 2an inauguratu zen Castejon eta Haro geltokien artean.\nADIFen arabera, 700 kodea dagokio.\n2.1 Baia eta Nerbioi haranean\n2.1.1 Bizkaiako lehen tartea\n2.1.2 Arabako lehen tartea\n2.1.3 Bizkaiako bigarren tartea\n2.1.4 Arabako bigarren tartea\n2.2 Ebroko haranean\n2.2.1 Errioxako lehen tartea\n2.2.2 Nafarroako lehen tartea\n2.2.3 Errioxako bigarren tartea\n2.2.4 Nafarroako bigarren tartea\nOrduan, bizkaitarrek indarra egin zuten Bidasoara heldu beharreko trena Bilbotik pasa zedin eta, gero, kostaldetik, Irungo mugaraino. Aldiz, Hego Euskal Herriko lurralde guztiek eta Errioxak beren aldera erakarri nahi zuten egitasmoa. Iruindarrek, zehazki, Iruñetsino heldu eta, hortik, burdinbideak Aldude zeharkatzea nahi zuten. Gipuzkoan, eta Euskal Herrian oro har bezala, bestalde, industrializazioaren atzerapenak, inbertsioen premiak eta arazo politikoek atzeratu egin zuten burdinbidearen ezarpena, baina Foru Aldundia goiz konturatu zen Gipuzkoaren etorkizunerako egitasmoak bazuela garrantzia.\nProiektu berri bat 1853an hasi zen eraikitzen. Kasu honetan, ekimena Bizkaiko Foru Aldundiak abiatu du. Alderantzizko "eta" formako lerro bat proposatzen da. Bilbo eta Zornotza arteko enbor komun bat izango zuen, nondik bi adarretan banatuko zen. Lehenengoa Gasteizera iritsiko litzateke, eta, bertan, Madril—Hendaia burdinbidearekin bat egingo luke; bigarrenak, berriz, kostaldeari jarraituko lioke Durangotik, Elgoibartik eta Azpeititik, Donostiara iritsi arte. Bilboko Jabeen Batzar Nagusiak helburu horretarako 1856ko martxoaren 13an bilera bat antolatzeko ekimena hartu zuen. Bilera honen buru Santiago de Ingunza alkatea da. Bilera horretatik sortu zen Bizkaiko Trenbideen Batzordea, Udalak, Kontseilu Nagusiak eta Merkataritza Ganberak osatua. Ideia orokorra Iparraldeko burdinbideareriko batasuna da, udalak diruz laguntzeko prest baitaude. Prozedura logikoena, dirudienez, Espainiako Iparraldeko Burdin Bideen Konpainiako zuzendariari, hots, Norteko Konpainiako zuzendariari, eraikitzea proposatzea zen, baina proposamena baztertuz gero, bazegoen beste plan bat, alegia, proiektua bere enpresa lehiakideari, MZA, proposatzea.\n1856ko maiatzean, Logroñoko Kontseilu Nagusiak, Errioxa eta Nafarroa Garaiko produktuak Kantauri itsasora eramateko garraioaren bila, batzordearekin harremanetan jarri zen. Bizkaiaren laguntza eskatzen da Logroñotik Bilborako burdinbidea eraikitzeko, Harotik igarota. Bestalde, Nafarroa Garaia zeharkatzen duen Zaragoza—Altsasu burdinbidea eraikitzeko baimena eman dute dagoeneko. Burdinbidea hori lotura-puntu bikaina izan liteke burdinbidea Bizkairantz irekitzeko. Tutera hiriak, Ebro ibaiaren ertzean, lotura egiteko bereziki egokia dirudi. Tutera—Bilbo burdinbidearen ideia mamitzen hasi da. Proiektuari bideragarritasuna emateko, 1856ko uztailaren 9ko legea aldarrikatzen da. Lege horrek artikulu gehigarri bat du, Errioxan barrena Tuteratik Bilborako burdinbide bat ematea aurreikusten duena. Gainerako trazadura zehaztu gabe dago oraindik.\nBatzordeak aukera aprobetxatu du eta kontzesioa erreklamatzeko asmoa agertu du, Miranda Ebro zeharkatzen duen trazadura bat aukeratuz. Finantzaketaren gaia egiteke dago. 100 milioi erreal aurreratu dira, lanei ekin ahal izateko. Gaineran, 1857an Banco de Bilbao sortu zen eta urte horretako martxoan Tuteratik Bilborako Trenbide Konpainia eratu zen eta Pablo de Epalza izendatu zuen presidente. Aldi berean, finantzaketarako herri-harpidetza bat antolatu zen, arrakasta handia izan zuena.\nHandik gutxira, Charles Vignoles ingeniaria kontratatu zen, bere izena daraman oinarrizko erreia garatu zuena eta trenbide askotan lan egiten zuena, eta Bilboko geltokia, Abando auzoan, non dagoen zehaztu zen. Vignolesekin batera Cipriano Segundo Montesino eta Estrada ingeniariak parte hartu zuen.\n1862an Charles Vignolesek Miranda Ebroko geltokiaren proiektua aurkeztu zuen, eta 1863an burdinbidea inauguratu zen, baina hainbat hilabetetan zatien arabera.\nUstiapena hasten da eta oso denbora gutxian konpainiak arazoren bat edo beste pairatzen du. Konpainiaren kapitala 137 milioi errealekoa zen bitartean, gastuak 281 milioitik gorakoak ziren, eta, ondorioz, lehen urtetik, egoera ez zen oso jasangarria. Trafikoaren aurreikuspenak ere ez ziren bete, batez ere salgaien trafikoari dagokionez. Orduko Bilboko Portua, ia garatu gabea, ez zen Abandotik oso gertu geratzen, tope geltokia, eta, beraz, karga haustea beharrezkoa zen. Bestalde, trazadura ez zen oso iradokitzailea. Bihurgune asko oso estuak ziren, eta Urduñako arrapalak, besteak beste, tren-makinak proban jartzen zituen igoera bakoitzean. Miranda Ebrotik, eta ez Gasteiztik, egindako ibilbidea konpainiak Norteko konpainiarekiko zuen independentziari eusteko pentsatuta zegoen, eta Bilbo Frantziarekiko ibilbideetatik urrundu zuen, trenek burdinbidea erabiltzea zailduz, batez ere merkantzienak.\n1864an, burdinbidea inauguratu eta urtebetera, "Euskal-Y-aren bigarren adarrari" buruz hitz egiten hasi zen. Hasierako proiektuan, Bilborekin lotuko zuen burdinbidea Bilbo eta Zornotza artekoa izango zen, eta gero bitan banatuko zen: adar bat Gasteizera joango zen, eta bestea Donostiara. "Euskal-Y" primitibo hau ez da egin, eta Bilbo gainerako euskal hiriburuetara konektatzea ahalbidetuko luke. Eta hegoalderako lotura Miranda Ebrotik egin zenez, eta ez Gasteiztik, bizkaitarrek Donostiarako bidea eraikitzea eskatzen zuten. Orduan sortu zen Bizkaiko trenbide zentralaren konpainia, Bilbotik Durangorako zabalera luzeko burdinbide bat eraikitzeko asmoz. Sustatzaileak ados jarri dira Tuteratik Bilborako burdinbidearen zuzendaritzarekin, Abandoko geltokia eta trenak partekatzeko. Beste ekimen batzuk, hala nola Santander-Bilbao-Zumarraga burdinbidea, hau ere zabalera luzekoa, argia ikusten hasi dira, nahiz eta horietako bakar bat ere ez den eraikiko.\nBurdinbidea sortu berriari dagokionez, bi urte geroago, 1866an, ordainketa-etendura deklaratuko da. Banco de Bilbaok orduan aprobetxatuko du eragina irabazteko. Konpainiaren materialaren zati bat saltzen da likidezia pixka bat lortzeko, eta zenbait bihurgune zuzentzen dira 1863 eta 1869 artean burdinbidearen traza hobetzeko. Bilboko itsasadarrean egiten diren obrek, gainera, 600 tonara arteko ontziei Bilbora igotzeko aukera ematen diete, itsasoaren eta burdinbidearen arteko isuraldatzea erraztuz.\nHala ere, konpainiak kontuak konpondu gabe jarraitzen du. Norte enpresak, burdinbidea bereganatzeko asmoz, tarifak homogeneizatzeko konbentzio bat sinatzera behartu du konpainia euskal-errioxarra hondoratu baino ez du egingo. Gainera, gerra zibilak, Karlistaldiekin batera, burdinbidearen suntsipen askorekin amaituko du. Miranda Ebro-Bilbo saila 1873 eta 1875 artean itxi zuten kalteak konpontzeko, eta enpresa erabat hondatu zuten. Iparraldea, orduan, 1878ko martxoaren 28an Tuteratik Bilborako burdinbidearen konpainia bereganatzeko akordio batera iritsi zen Norteko konpainiatik.\nKonpainia berriaren agindupean Miranda Ebroko geltokia handitu zen eta 1931n Urduña eta Bilbo arteko burdinbidea zabaldu zen. 1941ean RENFE enpresan integratuta geratu zen, trenbide zabaleko lineekin batera. Elektrifikazioa 1956an egin zen Miranda Ebro eta Bilbo artean, 1.500 V-ko korronte jarraituan, 3.000 V-ko korrontera igo zen 1984an, eta 1976an, Miranda Ebro eta Castejon artean, 3.000 V-ko korronte jarraituan. 1987an Miranda Ebroko By-Passa eraiki zen.\nIkus zerrenda: «Castejon-Bilbo burdinbidearen eskema»\nBaia eta Nerbioi haranean[aldatu | aldatu iturburu kodea]\nBizkaiako lehen tartea[aldatu | aldatu iturburu kodea]\nTrena Abandoko erdiguneko geltokian hasten da, Abando Indalecio Prieto gaur egun. San Frantzizko auzorantz abiatzen da, eta handik Bilbo—Santurtzi burdinbidetik eta Bilbo—Santander burdinbidea banatzen da. Zabala auzoan sartu, Miribillako geltokian, eta hego-ekialderantz abiatu, Basaurirantz, La Peña eta Ollarganen gelditzen. Basauriko udalerrian, Bidebieta–Basauri, Bilboko metroaren Basauriko geltokitik gertu, Abaroa–San Migel eta Basauriko geralekuak daude. Jarraian, hegoalderantz jarraitzen du eta Arrigorriagara iristen da. Arrigorriagako geltokiaren ondoren, Ugaora iristen da, Ugao–Miraballes geralekura, eta bere bideari jarraitzen dio Nerbioi ibarratik Bakiolako geralekurantz. Gorago, Arrankudiaga, Arbide eta Arakaldoko geralekuak daude, Arrakudiaga eta Arakaldo udalerrietan. Linea orain Arabako lurralde historikoan sartzen da.\nArabako lehen tartea[aldatu | aldatu iturburu kodea]\nBizkaiako bigarren tartea[aldatu | aldatu iturburu kodea]\nBizkaian berriz sartzeak Nerbioi ibarreko erosotasunaren amaierara iristea dakar. Urduñako geltokiaren ondoren, trenak Urduñako mendatearen ipar-ekialdeko magalean gora egiten du, Delikara iritsi arte. Hemen, azken aldiz, Nerbioi ibaia gurutzatzen da, bertatik agur egiten delarik, Nerbioi Salto ospetsutik metro gutxira. Orain arte hegoalderantz joan den trenak iparralderantz biratzen du 180 graduko biran, eta Arabako lurraldeetara igotzen hasten da, baina Nerbioi ibarraren ekialdeko hegaletik. Erdian, Artomañako geraleku zaharra dago, Urduñatik gertu, Artomañan. Igoerak aurrera jarraitzen du, eta ibarra estutu egiten da Sarratxora iristean, handik Arabara azken aldiz iristeko.\nArabako bigarren tartea[aldatu | aldatu iturburu kodea]\nAmurrion, berriz, Lekamaña, udalerriko auzo bat, zeharkatzen du burdinbideak, eta berriro hegoalderantz egiten du, baina oraingoan ekialderago. Hemen Lezamako geraleku ohia dago, Lezamatik gertu. Burdinbideak igotzen jarraitzen du, berriro iparralderantz biratuz, Lezamako hegoalderantz biratuz. 180º-ko beste bira baten ondoren, lerroa jada mendilerroaren gainetik doa, Oiardo ibaiaren ibarra Altube ibaiarenetik bananduz. Inoso, Uzkio Urkabustaiz eta Oiardoren herriak artean Inoso–Oiardoko geraleku zaharra dago. Igoeraren amaieran, Oiardo ibaia zeharkatzen du Goiuri-Ondona parean, eta behin betiko hegoalderantz hartzen du Izarrarantz. Izarran, Izarrako geltoki zaharrean, AP-68 autobidearekin dago burdinbidea, eta Basauri eta Laudio artean partekatu zuen ibilbidea, gainerako ibilbidean ere harekin batera. Andagoia eta Anda artean, Baia ibaiarekin elkartzen da, Miranda Ebroraino jaisten dena. Sigi-saga sail baten ondoren, burdinbidea Zuhatzu Kuartangora iristen da, izen bereko geralekua dagoen tokira, hau ere erabiltzen ez dena. Jarraian, Zuhatzuko arroilan sartzen da, eta handik Erriberagoitia udalerrira irteten da. Han ere bada geltoki bat, Pobesekoa, Pobesetik gertu. Trenak ibaiarekiko eta autobidearekiko paraleloan jarraitzen du eta Ribabellosara hurbiltzen da Igaitik zuzen handi batean. Han dago Ribabellosako geraleku zaharra, Miranda Ebron sartu aurretik. Azken horretarako, N-I errepidearen azpitik gurutzatzen du burdinbideak, eta Madril—Hendaia burdinbidearen azpitik igarotzen da; gero, 90º mendebalderantz biratu eta Miranda Ebroko trenbide-hondartzara iristen da, Madril—Hendaia burdinbidearekin batera. Juntak Miranda Ebroko geltokian gelditu eta Ebro ibaia zeharkatzen dute. Ibai honetan, berehala, Baia ibaia itsasoratuko da eta Castejoneraino joango da. Ondoren, Madrilera doan burdinbideak zuzen jarraitzen du, Pankorborantz, eta burdinbidea horrek hegoalderantz biratzen du berriro, Miranda Ebroren erdigunea gurutzatuz tunel baten bidez. Irteeran, Ebro ibaiarekin bat egiten du eta, eskuinaldetik, Errioxara sartzen dira.\nEbroko haranean[aldatu | aldatu iturburu kodea]\nErrioxako lehen tartea[aldatu | aldatu iturburu kodea]\nEbro ibaiak, salbuespen batzuekin bada ere, Araba eta Errioxa arteko muga ezartzen du Logroñoraino. Burdinbidea eskuinaldean mantentzen da, hau da, Errioxan. Sartu bezain laster, San Feliceseko geltoki zaharra dago. Burdinbidea Harora hurbiltzen da, Haroko geltokia eta Haro–El Pardoko geralekua dauden tokira, biak zerbitzuan. Gero Brioneseko geralekua dago. Briones eta Ceniceroren artean San Asensio dago, bere geralekuarekin. Hautsontziak bi geltoki ditu: Cenicero eta Cenicero–San Isidro. Hala ere, trenak ez dira geltoki nagusian gelditzen, deseginda baitago. Logroñotik gertu burdinbidea gutxi ibiltzen denez, hurrengo geltokia Logroñoko geltokia da, baina erdian Matago, Buicio, Fuenmayor eta El Cortijo geralekuak daude. Logroñoren ostean, Arabako muga iparraldean dago, eta Nafarroa Garaiaren txanda da Ebro ibaia muga gisa partekatzeko. Kasu honetan ere salbuespen gutxi daude. Ondoren, Recajo, Agoncillo, Arrúbal eta San Martin de Berberanako geralekuak eta Alcanadreko geltokia daude. Alcanadren ostean, mugaren salbuespenetako bat agertzen da, Nafarroako lurraldea Ebroren hegoaldean sartzen baita eta burdinbidea Nafarroan sartzen baita.\nNafarroako lehen tartea[aldatu | aldatu iturburu kodea]\nNafarroako sarrera Ebro ibaiari itsatsita dago, eta bertatik 180º-ko bira batek azkar urruntzen du. Puntu horretan bertan, Lodosako ubidea hasten da, eta haren paraleloan joango da Nafarroan egingo duen lehen egonaldian. Berehala dago Feculas–Nafarroa geltokia, Lodosako udalerrian. Hiru kilometro geroago, Ebrotik eta Lodosako ubidetik gertu, Lodosako geraleku zaharra dago. Bitxia bada ere, geltoki hau Sartagudatik kilometro erdira dago, Ebroren beste aldean, baina Lodosaren izena darama. Gainera, Feculas–Nafarroa da funtzionamenduan jarraitzen duena, honen kaltetan. Nolanahi ere, AP-68 -arekiko paraleloan doan bidea Nafarroatik ateratzen da berriro ere errioxan sartzeko.\nErrioxako bigarren tartea[aldatu | aldatu iturburu kodea]\nEbrotik hurbilen dagoen Errioxa Beherea nahiko laua da, eta, horregatik, lerroaren azken zatian zuzenak dira nagusi. Lodosaren ondoren, lleg Kalagorri, Kalagorriko geltokiarekin, ondoren Rincon de Soto eta Alfarorenak. Azken honek Nafarroarako azken itzulera markatzen du.\nNafarroako bigarren tartea[aldatu | aldatu iturburu kodea]\nNafarroako sarrera N-113 errepidearen azpian dago. Bertan, Zaragoza—Altsasu burdinbidearen elkartzen da, eta elkarrekin Castejongo geltokira sartzen dira. Handik, Torralba—Castejon burdinbidea Soria eta Guadalajarantz jarraitzen du eta Zaragoza—Altsasu burdinbideak Tutera eta Zaragozaraino.\n↑ «ABUAF - Ferrocarril Tudela de Navarra - Bilbao» www.abuaf.com (Noiz kontsultatua: 2020-05-03).\n↑ «Tudela & Bilbao Railway» www.beyerpeacock.co.uk (Noiz kontsultatua: 2020-05-03).\n↑ Sanz Fernando F., Historia de la traccion vapor en España, tomo 2. Locomotoras del Norte, p. 83 s 91. Editorial Noesis, Madrid. (ISBN 84-87462-53-7)\n↑ Wais Francisco, Historia de los ferrocarriles Españoles, tomo 1, p. 210 s 214. Fundation de los ferrocarriles españoles, Madrid, 1968, 1974, 1987. (ISBN 84-398-9876-2) eta (ISBN 84-398-9875-4)\n↑ Olaizola, Juanjo. Lopez, Jose (argazkiak) (1995), 20-22. or.\n↑ «Bilbaopedia - EL FERROCARRIL DE TUDELA A BILBAO» www.bilbaopedia.info (Noiz kontsultatua: 2020-05-03).\n↑ GONZÁLEZ PORTILLA, M., MONTERO, M., GARMENDIA, J.M.ª, NOVO LÓPEZ, P.A., MACIAS, O. Ferrocarriles y desarrollo. Red y mercados en el País Vasco, 1856-1914. Bilbao, Universidad del País Vasco UPV/EHU, 1995\n↑ NOVO LÓPEZ, Pedro A. Infraestructura ferroviaria y modelo económico del País Vasco (1845-1910). Bilbao, Universidad del País Vasco UPV/EHU, 1995; ORMAECHEA, Ángel M.ª. Crashes y crisis. Bilbao en 1865-1866. El impacto de la quiebra de la Compañía del Ferro-Carril de Tudela a Bilbao. Afortiori-Editorial, 2011\n↑ ZAITA, Carmelo. Ferrocarril de Tudela a Bilbao 1863-2013. Bilbao, Asociación de Amigos de Ferrocarril/Bilboko Trenbide Elkartea, 2013


La Bible en un an - Biblia Basque (EAB) 2008 - Mars 4\n2. «Agindu israeldarrei edonolako lege-kutsadura dutenak —legena edo sexu-jarioa dutela edo gorpu bat ukitu dutela— kanpalekutik urruti botatzeko.\n3. Gizonezko nahiz emakumezko, bota ditzatela kanpalekutik. Horrela ez dute kanpalekua kutsatuko, han bizi bainaiz ni beraien artean».\n4. Hala egin zuten israeldarrek: kanpalekutik urruti bota zituzten, Jaunak Moisesi agindua betez.\n5. Honela mintzatu zitzaion Jauna Moisesi:\n6. «Esan israeldarrei: Gizonezko nahiz emakumezko batek beste norbaiti kalte egin eta Jainkoarekiko desleial jokatzen badu, errudun bihurtzen da.\n7. Bere errua aitortuko du, eta kaltearen ordaina eta bosteko bat gehiago emango dio kalte egin dionari.\n8. Kaltetua hila bada eta ordaina jasotzeko ahaide hurbilekorik ez badu, kalte-ordaina Jaunari emango zaio apaizaren bidez, errudunaren bekatuaren barkamen-ohikunea egiteko erabiliko den ahariaz gain.\n9. «Israeldarrek Jaunari eskainiko dizkioten opari sakratuak apaizarentzat izango dira.\n10. Apaizari eramaten zaizkion opari sakratuak apaizarentzat dira ».\n11. Honela mintzatu zitzaion Jauna Moisesi:\n12. «Esan israeldarrei: Eman dezagun emakume bat bere senarrarekiko desleial izan dela.\n13. Senarraren ezjakinean beste gizon batekin sexu-harremanak izan ditu eta kutsaturik gelditu da; baina ez dago lekukorik, ez du inork horretan harrapatu.\n14. Hala ere, senarrak susmo txarra hartu dio emazteari, hau egiaz errudun delarik. Baina gerta daiteke emaztea errugabea izanik ere senarrak susmo txarra hartzea.\n15. Honelako kasuetan, senarrak apaizaren aurrera eramango du emaztea eta lau kilo garagar-irin eskainiko ditu oparitzat. Ez dio irinari oliorik isuriko, ez intsentsurik ipiniko, susmo txarra dela-eta bekatua salatzeko eskaintza baita.\n16. «Emakumea hurbilarazi eta Jaunaren aurrean ezarriko du apaizak.\n17. Ur sakratua hartuko du buztinezko ontzi batean eta egoitzako zorutik hartutako hautsaz nahasiko du.\n18. Emakumea Jaunaren aurrean ipini, ilea askatu eta bekatua salatzeko oparia, senarrak bere susmo txarragatik ekarria, ezarriko dio eskuetan; apaizak, bitartean, errudunaren gain madarikazioa dakarren ur garratza edukiko du eskuetan.\n19. Orduan, zin eragingo dio emakumeari, hau esanez: “Beste gizon batekin harremanik izan ez baduzu, ez bazara desohoratu eta zeure senarrari desleial izan, ez dakizula ezer txarrik gerta, madarikazioa dakarren ur garratz hau edatean.\n20. Baina senarrari desleial izan bazatzaizkio eta, zeurea ez den beste gizon batekin harremanak izanik, desohoratu bazara\n21. —apaizak une honetan madarikazio-zina eginarazten dio emakumeari—, zigor zaitzala Jaunak: sabela haizatu eta agor bihur zaitzala, zure herritarrek zuri gertatua aipa dezatela beren madarikazioak botatzean.\n22. Madarikazioa dakarren ur hau edan bezain laster gertatuko zaizu zigorra”. Eta emakumeak “Amen! Amen!” erantzungo du.\n23. «Orduan, madarikazio-hitzok idatzi eta idazkia ur garratzetan garbituko du apaizak.\n24. Ur hori emakumeari edanaraziko dio, barrena garraz diezaion.\n25. Baina aurretik, senarrak bere susmo txarragatik ekarritako oparia emakumearen eskuetatik hartu, Jaunaren aurrean aurkeztu eta aldare gainean ezarriko du.\n26. Oparitik irin-eskutada hartuko du oroigarri gisa eta aldare gainean erreko. Ondoren, ura edanaraziko dio emakumeari.\n27. Ura edatean, hau gertatuko da: emakumea senarrari desleial izan eta kutsaturik gelditu bada, madarikazio-ura bere barrura sartu eta garratz bihurtuko zaio, sabela haizatu eta agor geratuko da; emakume hori madarikazio-adibide izango da herritarrentzat.\n28. Alderantziz, emakumea kutsatua ez, baizik eta garbi badago, ez zaio gaitzik gertatuko eta izango du seme-alabarik.\n29. «Hau da adulterio-susmoaren legea, senarraren eskumende egonik, emaztea desleial izan eta desohoratzen denerako,\n30. edota senarrak emazteaz susmo txarra duenerako: Jaunaren aurrean aurkeztuko du emaztea, eta apaizak lege honen arabera jokatuko du.\n31. Senarrari ez zaio errurik egotziko, eta emazte errudunak bere hobenaren ondorenak jasan beharko ditu».\n2. «Esan israeldarrei: Jaunari nazireu bezala sagaratzeko botoa egiten duenak, gizonezko zein emakumezkok,\n3. ez du ardorik, ez beste alkohol-edaririk edango, ez edari horietatik ateratako ozpinik ere; ez du inolako mahats-zukurik edango, ez eta mahatsik edo mahaspasarik jango.\n4. Nazireutzak dirauen bitartean, ez du mahatsez eginiko ezer jango, ezta haziz edo azalez eginikorik ere.\n5. Nazireu-botoaren denboraldi guztian ez du ilea moztuko: Jaunari sagaratua baitago, ilea hazten utziko du.\n6. Jaunari sagaraturik dagoen denboraldi horretan ez da gorpu batengana hurbilduko:\n7. aita nahiz ama, anaia nahiz arreba hiltzen bazaio ere, ez da kutsatuko, Jaunari sagaratua baitu bere burua.\n8. Nazireu-garai guztian Jaunari sagaraturik dago.\n9. «Bat-batean norbait ondoan hiltzen bazaio, sagarapenaren ezaugarri duen ilea kutsatuz, garbikuntza-ohikunea egingo du zazpi egunen buruan: egun horretan erabat moztuko du buruko ilea.\n10. Zortzigarren egunean bi usapal edo bi usakume eramango dizkio apaizari, elkarketa-etxolaren sarrerara.\n11. Bata barkamen-oparitzat eta bestea erre-oparitzat eskainiko ditu apaizak, eta haren alde barkamen-ohikunea egingo du, gorpua ukitzean eginiko hobenagatik. Egun horretan berriro sagaratuko dio nazireuak bere burua Jaunari.\n12. Ostera hasiko du Jaunari nazireu bezala sagaraturiko denboraldia; aurreko egunak ez zaizkio kontuan hartuko, bere nazireu-botoa profanatu duelako. Gainera, urtebeteko bildotsa eramango dio Jaunari ordain-oparitzat.\n13. «Hona hemen nazireuari buruzko legea: Sagarapen-garaia burutzean, elkarketa-etxolaren sarrerara joango da\n14. eta urtebeteko bildots akats gabea eskainiko dio Jaunari erre-oparitzat, urtebeteko arkume akats gabea barkamen-oparitzat eta ahari akats gabea elkartasun-oparitzat.\n15. Irin garbiz eginiko legamia gabeko saski bat ogi, olioz oraturiko opilak eta oliotan bustiriko talo legamia gabeak ere eskainiko ditu, labore- eta isur-opariekin batera.\n16. Apaizak Jaunari aurkeztuko dizkio opariok, eta barkamen-oparia eta erre-oparia eskainiko ditu;\n17. gero, aharia eskainiko du elkartasun-oparitzat, legamia gabeko ogien saskiarekin batera, eta labore- eta isur-opariak.\n18. Ilea motz-motz egingo du nazireuak elkarketa-etxolako sarreran eta bere sagarapenaren ezaugarri duen ile moztua elkartasun-oparia erretzen deneko sutara botako du.\n19. Ahari errearen beso bat, saskiko legamia gabeko ogi bat eta legamia gabeko opil bat hartu eta nazireu ile-moztuaren eskuetan ipiniko ditu apaizak.\n20. Gero, apaizak Jaunari aurkeztuko dio hori guztia: gauza sakratua da eta apaizari dagokio, aurkezturiko bularra eta aparte utzitako izterra bezala. Horren guztiaren ondoren, ardoa edan ahal izango du nazireu-botoa zuenak.\n21. «Hori da nazireu-botoz bere burua Jaunari sagaratzen dionari buruzko legea, horiek dira Jaunari aurkeztu behar dizkion opariak, bere kabuz eskain diezaiokeenaz aparte. Lege honen arabera beteko ditu aginduriko botoaren eginbeharrak».\n22. Honela mintzatu zitzaion Jauna Moisesi:\n23. «Esaiezu Aaroni eta beronen semeei formula hau erabili behar dutela israeldarrak bedeinkatzeko:\n24. «Jaunak bedeinka eta gorde zaitzala;\n25. Jaunak aurpegi argia erakutsi eta erruki dakizula.\n26. Jaunak maitasunez begiratu eta bakea eman diezazula.\n27. «Honela, nire presentzia israeldarren gain ezarriko da, eta bedeinkatu egingo ditut».\n8. Zeure onginahiaz, Jauna, mendia bezain tinko ezarria ninduzun. Baina aurpegia gorde zenidan, eta larritu egin nintzen.\n9. Zuri dei egin nizun, Jauna, zuri erregu:\n10. «Zer irabazten duzu ni hilda, ni hilobira sartuta? Hautsak zu goretsiko ote? Zure leialtasuna iragarriko ote?\n11. Entzun, Jauna! Erruki nitaz! Jauna, zatozkit lagun!»\n12. Negarra dantza bihurtu didazu, dolu-jantzia festa-jantzi.\n1. Gorroto ditu Jaunak engainuzko pisuak; begiko ditu, ordea, neurgailu zehatzak.\n2. Harrokeria non, desohorea han; zuhurtzia apaltasunaren lagun.\n3. Beren prestutasunak gidatzen ditu zuzenak, beren faltsukeriak hondatzen maltzurrak.\n22. Betsaidara iritsi zirenean, itsu bat ekarri zioten Jesusi, ukitzeko erreguka.\n23. Jesusek itsuari eskutik heldu eta herritik kanpora eraman zuen. Begiak listuz igurtzi ondoren, eskuak ezarri zizkion eta galdetu: —Ikusten al duzu ezer?\n24. Hark begiratu zuen, eta erantzun: —Gizonak-edo nabaritzen ditut: zuhaitzak dirudite, baina ibili dabiltza.\n25. Orduan, berriro eskuak ezarri zizkion begietan, eta argi ikusten hasi zen gizona; sendaturik gelditu zen, guztia garbi-garbi ikusten zuela.\n26. Etxera bidali zuen Jesusek, herrian sartu ere ez egiteko aginduz.\n27. Gero, Feliperen Zesarea inguruko auzoetarantz abiatu zen Jesus bere ikasleekin. Bidean galdera hau egin zien: —Ni nor naizela dio jendeak?\n28. Haiek erantzun zioten: —Batzuek Joan Bataiatzailea zarela; beste batzuek Elias; besteek profetaren bat.\n29. Jesusek berriro galdetu zien: —Eta zuek, nor naizela diozue? Pedrok erantzun: —Zu Mesias zara.\n30. Eta Jesusek inori ere ez esateko agindu zien zorrotz.\n31. Orduan, irakasten hasi zitzaien, Gizonaren Semeak asko sufritu behar zuela; zahar, apaizburu eta lege-maisuek gaitzetsi egingo zutela eta hil; eta hiru egunen buruan piztu egingo zela.\n32. Argi eta garbi mintzatzen zitzaien honetaz. Pedro, Jesus aparte harturik, gogor egiten hasi zitzaion.\n33. Baina Jesusek, itzuli eta ikasleei begira, gogor eraso zion Pedrori, esanez: —Alde nire ondotik, Satanas! Hire asmoak ez dituk Jainkoarenak, gizakiarenak baizik.\n34. Gero, jendeari eta ikasleei dei eginik, esan zien Jesusek: «Nire ondoren etorri nahi duenak uko egin biezaio bere buruari, bere gurutzea hartu eta jarrai biezat.\n35. Izan ere, bere bizia gorde nahi duenak galdu egingo du; bere bizia niregatik eta berri onagatik galtzen duenak, ordea, gorde egingo du.\n36. Zertarako du gizakiak mundu guztia irabaztea, bizia galtzekotan?\n37. Eta zer eman dezake gizakiak, berriro bizia bereganatzeko?\n38. Beraz, norbait, gizaldi desleial eta bekatari honen aurrean, nitaz eta nire mezuaz lotsatzen bada, Gizonaren Semea ere lotsatu egingo da hartaz, bere Aitaren aintzaz beterik aingeru santuekin etorriko denean».


Ulmak eta Lasercellek diru laguntza jasoko dute lanpostuak sortzeko - Debagoiena - Goiena.eus\nUlmak eta Lasercellek diru laguntza jasoko dute lanpostuak sortzeko\nAsier Alkorta 2008-11-19 01:51\nEusko Jaurlaritzak eta aldundiek hamar industria proiekturi 31 milioi euroko diru laguntzak emango dizkiete. Proiektu horien artean daude Ulmarena eta Lasercellena. Hala, Ulmak 2,96 milioi euro jasoko ditu eta Lasercellek 1,91.\nEuskal Ekonomia Sustatzeko Kontseiluaren erabakiz, krisiari aurre egiteko, 31 milioi euroko diru laguntza emango diete hamar industria egitasmori Eusko Jaurlaritzak eta Araba, Bizkaia eta Gipuzkoako foru aldundiek. Helburua da laguntza horien bitartez 2011rako 2.500 lanpostu sortzea.\nIkerketa eta garapenarekin duten konpromisoa, lehiakorra izateko duten gaitasuna eta balio erantsia dira irizpideak dirua jasoko duten hamar enpresak aukeratzeko. Energiaren alorrekoak dira enpresa gehienak; eraikuntza arlokoak bi, tartean Ulma; eta gainontzekoak bioteknologia eta teknologia berrietako enpresak.\nUlmak, 2,96 milioi euro\nUlma Construccionen kasuan, eraikuntzaren eta obra zibilaren sektorera bideratutako produktu gama berri bat garatu eta fabrikatzeko instalazio berriak izango dira laguntza jasoko dutenak, eta material birziklagarrien eta prestazio handiagoko materialen ikerketaren eta garapenaren aldeko apustua ere egingo dute.\nUlma Packagingen kasuan bestalde, Ulma Packaging Engineering eratzea da bultzatuko dena, ontziratze prozesu automatizatuetan oinarritutako irtenbide bateratuak garatzeko helburuarekin.\nGuzti honek denera 97milioi euroko inbertsioa egin beharra ekarriko dio Ulmari, eta iragarri diren laguntzen bidez, 2,96 milioi euro jasoko ditu Proiektu Estrategikoen programatik. Asmoa da,2008 eta 2011 bitartean, 225 lanpostu berri sortzea.\nLasercellek, 1,91 milioi euro\nEnergia berriztagarrien alorrean diharduen Lasercell Bergarako enpresak ere jasoko ditu laguntzak eraginkortasun handiko eguzki-instalazio fotovoltaikoen ikerketa, garapen eta fabrikaziorako zentro berria egiteko hain zuzen ere. Ia 29 Milioi euroko inbetrsioa egingo dute, eta horretarako 1,91 milioieuroko laguntza jasoko dute. 2011 bitartean, 87 lanpostu berri sortzea aurreikusten dute.


Dantza oholtzara! — Gaztezulo\nDantza oholtzara! https://www.gaztezulo.eus/albisteak/dantza-oholtzara https://www.gaztezulo.eus/@@site-logo/logoa.png\nDantza Zirkuituak hamargarren edizioa du aurtengoa, eta urtea amaitu bitartean, Euskal Herriko hamaika txokotara eramango ditu dantza garaikideko punta-puntako hainbat ikuskizun.\nBi helburu nagusirekin sortu zen Dantza Zirkuitua duela hamarkada bat: alde batetik, formatu txiki eta ertaineko ekoizpenak erakusteko espazio egonkorra sortzea, eta bestetik, dantza ikuskizunetara publikoa erakartzeko antzokiek egiten duten ahaleginean laguntzea. Eta hamar urteren ondoren ere, sektoreko profesional zein zaleen kezkei erantzuteko asmoz jarraitzen du zirkuituak, Eusko Jaurlaritzako Hezkuntza, Hizkuntza Politika eta Kultura sailak sustatzen duen eta antzoki publikoen Sareak koordinatutako Dantza-Bultzatuz egitasmoaren baitan.\nHasiera-hasieratik zirkuituan sartu ziren antzokiek proiektuan jarraitzen dute, eta egitasmoaren arrakasta ikusita, urtero herri gehiago joan dira gehitzen. Hala, zirkuituan zehar erakusten diren ikuskizunen kopurua ere areagotuz joan da, eta noski, guztira burututako emanaldiak ere gero eta gehiago izan dira. Kontuan hartu, hasierako urteetan lauzpabost ikuskizunekin hasi zen zirkuituak 26 eskainiko ditu 2014an zehar, eta guztira 60 emanaldi izango dira ondoko hogei herrietan: Andoain, Arrasate, Azpeitia, Barakaldo, Basauri, Donostia, Dulantzi, Durango, Eibar, Elorrio, Errenteria, Gasteiz, Gernika, Hondarribia, Irun, Lasarte, Leioa, Sopela, Tolosa eta Zornotza.\nUrte hasieran ekin zioten, eta aurten abendura arte izango da dantzaz antzokietan gozatzeko aukera. Euskal Herriko dantza konpainiarik entzutetsuenek euren azken lanak aurkezten dihardute, eta era berean, nazioarteko hainbat konpainiaren lanak ere ikusgai dira. Guztien artean, hona gure proposamenak:\n‘BI-HOTZ’ – Javier Murugarren\nJavier Murugarren eta Naiara Mendiorozen proposamena itzulpengintza-azterlan bezala ulertu daiteke. Dantzaren eta soinuaren arteko loturak eta batak besteari eman dakiokeena aztertzen dute, Txalaparta eta metalezko mekanismoa duen Hang izeneko instrumentua baliatuz.\n‘GELAJAUZIAK’ – Kukai\nJon Mayaren eta Cesc Gelabert koreografoaren elkarlanetik sortutako lana. Dantza eta kultura tradizionalak gaur egungo gizartean eta artearen alorrean duten tokiaz hausnarketa egiten duen proposamena da.\n‘GELTOKIA’ – Aukeran\nAukeran konpainia donostiarrak euskal dantza tradizionala hartzen du oinarri, baina dantza garaikideko elementuak baliatuta, hizkuntza freskoa eta egungoa lantzen dute. Kasu honetan, Miren Agur Meabek idatzitako antzezlana taularatu dute.\n‘KAMELEOIA’ – Dantzaz\nKameleoia hiru koreografia-piezatan oinarritutako ekoizpena da. Hiru piezetako bi, Things I Told Nobbody eta Chameleon, bere lana Herbehereetan garatu duen Itzik Galili koreografo israeldarrarenak dira, eta hirugarrena, Few Brief Sequencies, Jacek Przybylowicz koreografo poloniarrarena.\n‘NAN’ – Ertza\nNortasuna eta naziotasuna ardatz dituen lan honetan desberdina izateko eskubidea aldarrikatzen da. Horretarako, hain zuzen ere, hainbat euskarri erabilitzen dituzte oholtzan: bideoa, dantza, antzerkia edota errezitaldia, adibidez.\n‘RONDE. BI AHIZPA’ – Rouge Elea\nRouge Elea konpainiak ikuskizun poetikoak lantzen ditu, zirkoa, dantza, objektuen musika eta irudiak uztartuz. Lan honetan anai-arreben arteko harremanak oinarri hartuta, konplizitatea edo aurkaritza bezalako gaiak landu dituzte, amodiozko dantzaren inguruan.


Juana Aranguren: "Elkarren arteko kudeaketa Emakumeen Etxean aukera egokia izan da" - bherria\nJuana Aranguren: “Elkarren arteko kudeaketa Emakumeen Etxean aukera egokia izan da”\nDonostiako Emakumeen Etxea, mugimendu feministaren aspaldiko aldarrikapena, duela zazpi urte sortu zen, prozesu luze baten ondoren. Bertan, eztabaidagai izan zen zein Emakumeen Etxe mota sustatu nahi zuten, Espainiako estatuan dauden kudeaketa eredu desberdinak kontuan hartuta. Aukeratu zuten eredua, urte hauen ondoren egokia iruditu zaiena, Udala eta ondorio horretarako sortutako Emakumeen Etxeko Elkartearen arteko kudeaketa da.\nEmakumeen Etxea topaketa, eztabaida eta gogoetarako gune bat da, bi sexuen arteko berdintasuna xede duten politiketan, programetan eta proiektuetan eragiteko. Juana Arangurenekin egin dugu berba, kolektibo feminista honen esperientzia eta ikasketak parte-hartze publiko-sozialean ezagutzeko asmoz.\nJuana, zuen ustez, zeintzuk dira gune publiko baten kudeaketa komunitarioko proiektu bat definitzen dituzten giltzarriak?\nMota honetako proiektu bat definitzeko giltzaria, gure ustez, parte-hartze demokraziaren aldeko apustua egitean datza. Hiritarrek, kasu honetan mugimendu feminista, gune publiko baten kudeaketan parte hartzen badute, gune hori benetan partaidetzan oinarrituko da, bizirik egongo da eta hiritarren interesak hobeto defendatuko ditu –gure kasuan, emakumeak, gune horren edukiei eta ibilaldiari buruzko erabakiak hartzeko aukera izango dutelako.\nZein onura sozial ekartzen dituzte ezaugarri hauetako proiektuek?\nKudeaketa komunitarioak gune publikoa bizitik egotearen eta gutxi erabiltzen den leku hotz bat ez izatearen alde egiten du. Hiritarrek gune publikoen proiektuen antolamenduan parte hartzen badute, bertako nahiekin eta premiekin lotura estuagoa izango dute.\nBherriLabek lau lan eremuri heltzen die: eremu juridikoa, lankidetza, lagapen irizpideak eta esleipena eta gizarte itzulerarako adierazleak. Zuen esperientziaren arabera, non daude indar guneak? Zeintzuk dira eremu hauetan aldaketak eragin ditzaketen palankak?\nEremu juridikoari dagokionez, Udala eta Emakumeen Etxeko Elkartearen arteko gunea lagatzeko hitzarmen bat dago –behin eguneratuta-. Aipatutako elkartean emakume guztiok norberaren izenean parte hartzen dugu, beste taldekoak izan arren. Horrez gain, erabilera araubide bat egon badago, eta bi alderdiek hura arazorik gabe errespetatzen dute: Udala eta Elkartea, alegia. Gipuzkoako Foru Aldundiarekin lankidetza hitzarmen bat dugu, halaber. Haren bidez, urtero diru-laguntza bat jasotzen dugu eta lau urtez behin errebisatzen da.\nHiritarren –ekimen honetan emakumezkoak- eta erakundeen artean ezarritako lankidetzari esker, proiektu hau errazago bideratu daiteke. Haren helburua emakumeak ahalduntzeko gune bat sustatzea da. Eta emakumeen ustez, Emakumeen Etxea gune propio bat da, non mota orotako ekimenak garatu ditzaketen, emakumeen eta gizonen arteko berdintasuna lortzeko xedearekin.\nEmakumeen Etxeko gunea lagatzeko eta adjudikatzeko irizpideei dagokien arloa nabarmen eztabaidatu da, udalean, zenbaitek uste zuelako ekipamendu hau lehiaketara atera behar zela. Azkenean, gailendu zen iritzia honakoa izan zen: gune hau benetan partaidetzazkoa izateko formularik demokratikoena gaur egungo Udalaren (Berdintasuna) eta ondorio horretarako sortutako emakumeen mugimendu asoziatiboaren arteko harremana mantentzea da.\nGure ikuspegiaren arabera, Emakumeen Etxeko Elkartearen bazkideen kopuruak gora egin duela adierazgarri garrantzitsuena da; hasieran 20 bazkide inguru ginen eta bere ibilaldian zehar 1.000 bazkideak gainditu ditugu. Beste adierazgarrietako bat egunero Emakumeen Etxea erabiltzen duten emakumeen kopuruaren igoera da. Hura zenbatzaile batekin erregistratzen dugu.\nFacebook: donostiako emakumeen etxea


Gipuzkoako zahar etxeetan 27 eguneko grebara deitu du ELAk | Gizartea | Berria\nGipuzkoako zahar etxeetako lan gatazkan grebarako apustua egin du ELAk. Ez nolanahikoa: denera, 27 egunetan deitu du grebara sindikatuak. Lehen deialdia apirilaren 1etik 12rakoa izango da, hilaren 26tik 30erakoa bigarrena, eta maiatzaren 1etik 10erakoa hirugarrena. Negoziazioak etenda daudela, eta egoera "oso larria" dela ohartarazi dute gaur zahar etxeen sektoreko ELAren bozeramaile Iratxe Benitok eta Alazne Mantxolak.\nIzan ere, ELAko ordezkarien hitzetan, lan gatazka horretan "sabotajea eta gezurrak" erabiltzen ari da Gipuzkoak Foru Aldundia. Imanol Lasa aldundiko bozeramaileak, aldiz, patronalari eta sindikatuei egotzi die egoeraren ardura, eta "arduratsu" jokatzeko eta "lehenbailehen" akordio bat lortzeko eskatu die: "Diputazioak ez du eskumenik gai honetan. Erraztaile izatea dagokio gatazka honetan".\nIrailetik protestan ari dira sektoreko langileak —5.000 inguru dira denera—, grebak pilatzen ari dira, eta asko korapilatu da azken asteetan gatazkaren konponbidea. Agerian geratu zen hori, esaterako, Gipuzkoako Batzar Nagusietan sindikatuko kideen eta aldundiko arduradunen artean izandako eztabaidan.\nNegoziazio mahaitik kanpo, ELAk —langileen ordezkaritzaren %60 du— akordiorako oinarri bat hitzartzen jardun du patronalaren zati batekin. ELA sindikatuko ordezkari Txomin Lasak batzar nagusietan adierazi zuen aldundiaren oniritziarekin egin dituztela negoziazio horiek. Hain justu, hori erakusten duten "frogak" eraman zituen agerraldira: posta elektroniko eta telefono bidezko mezuak. "Froga" horiek, halaber, akordiorako oinarri bat erdietsi zela erakusten dutela ere azaldu zuen ELAko ordezkariak, eta aldundiak eragotzi zuela akordio hori gauzatu ahal izatea. Hori ukatu egin du orain artean, ordea, aldundiak, eta Gizarte Politiketako diputatu Maite Peñak berretsi egin zueN horixe bera. Horregatik sindikatuaren salaketa: "gezurra" esan du aldundiak. "Badakit oso salaketa gogorrak direla, baina frogak ditut", azaldu zuen Lasak. Batzar Nagusien esku laga zituen eramandako hainbat agiri.


ETEen errentagarritasuna, 2014ko balioetan - Ekonomiaren KZ\nETEen errentagarritasuna, 2014ko balioetan\nEnpresa-marjinen murrizketak, lan-kostuen igoerak, zorpetze-maila altuek eta errentagarritasunaren beherakadak enpresa txiki eta ertainen (ETE) egoera 2014ra arte jaistea eragin dute, Enpresa Txiki eta Ertainen Espainiako Konfederazioak (Cepyme) astelehen honetan argitaratutako ETEen Egoerari buruzko Adierazlearen arabera.\n2021eko Adierazlea 10etik 5,4 puntutan kokatu zen, Espainiako enpresa-sareak duela zortzi urte zuen maila berean. Datu horiekin, Cepymek ondorioztatu du Espainiako ETEa “atzeratuta” geratu dela pandemiaren ondoren, bere jarduera ez delako hain errentagarria.\nErrentagarritasun-galera horren arrazoietako bat horniduren eta energiaren kostuen igoerari dagokio, salmenten diru-sarrerak gainditzen dituelako eta enpresa-marjinak murrizten dituelako. 2022ko lehen hiruhilekoko datuen arabera, guztizko kostuak % 23 igo ziren, eta salmentak, berriz, % 19,8.\nAdierazlearen arabera, enpresa txiki eta ertainen lan-kostuak % 5,1 hazi ziren 2021ean, aldi baterako enplegu-erregulazioko espedienteen eragina kontuan hartu gabe, eta % 5,7ra igo zen aurtengo lehen hiruhilekoan. Enpresa txiki eta ertainen artean, enpresa txikiek izan zuten lan-kostuen igoera handiena, % 6,3, eta ertainen artean, berriz, % 4,1.\nAdierazle hori egiten parte hartu zuten ETEek ere zailtasunak dituzte beren negozioei aurre egiteko, soldaten igoeragatik; izan ere, lanbide arteko gutxieneko soldataren kasuan, 2016an 655,2 euro izatetik 2022an 1.000 euro izatera igaro da. ETE askok diote soldaten igoera hori marjinak murriztearen kontura egiten ari direla.\nErrentagarritasunari dagokionez, enpresa txiki eta ertainak suspertzen hasiak ziren 2013an, baina pandemiak joera hori geldiarazi zuen. Horrela, 2022ko lehen hiruhilekoan % 3ra jaitsi zen, aktiboaren gaineko errentagarritasun garbiaren urte arteko zortzigarren jaitsierarekin. Adierazleak erakusten du errentagarritasuna 2016ko mailara itzuli dela.\nHorrela, Espainiako enpresa txiki eta ertainek likideziak okerrera egin du eta enpresaren lehiakortasuna jaitsi egin da, Cepymetik adierazi dutenez. Enpresa txiki eta ertainak ere kreditua eskuratzeko zailtasun handiagoak nabaritzen hasi dira, eta beren negozioak ahulagoak izango direla iragarri dute, etorkizunean Europako Banku Zentralak tasak igoko baititu. Horri gehitu behar zaio, adierazlearen datuen arabera, 2021ean ETEek beren ondare garbiaren gainean duten pasiboa ehuneko 10 puntu hazi zela, % 96ra arte.\nCepymek salatu du Espainiako enpresa-sarea Europako ETEak baino “deskapitalizatuta eta baldintza okerragoetan” dagoela ekonomiaren motelaldiari aurre egiteko. Konfederazioak adierazi du ETE nazionalek Europar Batasuneko beste herrialde batzuetako enpresa txiki eta ertainek baino laguntza gutxiago, kopuru txikiagokoak eta burokrazia handiagokoak dituztela.\nHorrek esan nahi du “euroaren eremuko ekonomia handien artean ahulenak” direla, Cepymek EBZren inkestak aipatuta adierazi duenez. Egoera hori konpontzeko, Cepymek premiazko ekintzak eskatzen ditu zergen, araudiaren eta kredituen arloan, batez ere gaur egungo testuinguru ekonomikoan, inflazioa handitzen ari baita. Gainera, enpresetan produktibitatea eta lehiakortasuna sustatzeko politikak eskatzen dizkiote Gobernuari.\n← Iberdrolak sare elektriko jasangarrien bila lehiaketa deitu du\n2035ean errekuntza-motorrak auto berrietatik kentzea bozkatuko du Europak →\nApirilaren 1ean ABEE berriak estreinatuko dira


Kezka eta beldurra, bisitarik gabe geratu diren presoekiko | Haria | IRRATIA\nKezka eta beldurra, bisitarik gabe geratu diren presoekiko\nKoronabirusaren krisiak bisitarik gabe utzi ditu euskal preso politikoak. «Lehen ez genuen aski eta beldur bat gehiago orain», kezkaz bizi dute senideek espetxeetan birusak izan lezakeen garapena, bereziki adinean gora doazenen kasuan. Telefonoa dute orain lotura hari bakar. Hala ere, animoz mintzo dira senideak, «hau ere egingo dugu!»\nAMAIA ZURUTUZA|28/03/2020 Updated at:\nMartuteneko espetxea eta langile bat arnasa babesteko maskararekin. (Jon URBE / FOKU)\n«Senide gisa kezka bat gehiago, ez genuen aski eta begira, kezka eta beldur bat gehiago orain». Joana Haranburu Xistor Haranburu euskal preso politikoaren alabaren hitzak dira. Koronabirusaren krisia lehertu zenetik senide gisa oso kezkatuta daude. Oihana Paroten aita eta osaba, Unai Parot eta Jon Kepa Parot, biak daude kartzelan. Bisitarik gabe, «momentuz telefonoa, eskerrak baditugula deiak», dio Oihanak. Asier Oiarzabal presoaren sei urteko alaba Ihintzari azaldu dio jada amak, Ainhoak, «denbora asko pasako dela elkarrekin egon ahal izan arte». Kostatzen ari zaio aita ezingo duela ikusi onartzea eta galderak egiten dizkio amari: «Ezin dugu joan? Bakarrik egongo da? Eta kororabirusa harrapatzen badu?».\nKezka, horixe da une honetan euskal preso politikoen senideen artean nagusi dena. Koronabirusaren krisiak jendartean kezka eta ezinegona ekarri baditu, espetxeei begiratuta biderkatu egiten dira sentipen horiek. Joana Haranburuk dio zortea dutela aitak egunero duelako telefonoz deitzeko aukera. «Ezin ikusi, baina momentuz berri freskoak ditugu egunero». Lannemezango kartzelan dago Xistor Haranburu eta alabaren esanetan gaur gaurkoz kartzelako baldintzak ez dira aldatu eta «momentuz ez du ematen kartzelan koronabirus kasurik dagoenik». Birusa espetxera sartuko balitz «katastrofea» litzatekeela dio. «Ospitaleetan maskarak ez dira, pentsa kartzeletan». Zentzu honetan, gaixo dauden presoak era berezian ditu gogoan. «Kezkatuta eta beldurtuta», Joanaren «esperantza» da birusa «kartzelaren ateetan gelditzea».\nOihana Paroten aita, Unai Parot, Andaluzian dute preso, Puerto III espetxean. Une honetan, Joana bezala, Oihana ere telefonoari so dago. «Momentuz aitak askotan deitzen gaitu ni eta ahizpa». Aita kezkatuta dago, euskaldunak ez diren presoak bisitarik gabe «piska bat» erotuko ote diren, haserretu eta espetxeko arduradunek preso guztiak isolamendura bidaltzea erabakiko ote duten beldur. Datozen asteetan, egoera hau luzatzen denean, «ondorio larriagoak» egon daitezkeela uste du.\nAsier Oiarzabal presoaren bikoteari zail egiten zaio «egoera berri eta berezi honi hitzak jartzea». Ainhoak eta Asierrek, biek azaldu diote 6 urteko alabari «denbora asko» pasako dela elkarrekin berriro egon ahal izan arte eta Ihintzari kostatzen ari zaio hori onartzea. Baita Ainhoa eta Asierri ere, noski. «Guri ere, gogorra da, buruak lasai mantentzen saiatu baina urduritasunez bizi dugu egoera». Gainerako presoak ere gogoan ditu Ainhoak. «Asirekin badaude adina daukaten presoak baita gaixo daudenak. Nere buruak dio, ze ostia egiten dute hor barruan, etxean beharrean?».\nBikotearekin egunero hitz egiten du Ainhoak eta dio presoak kanpora begira daudela. «Kezka du ea nola daramagun egoera bakarrik eta umeekin, inpotentzia du, egun osoa pasatzen du nola gauden pentsatzen». Eta etxetik, presoa lasaitzen saiatzen dira. «Gu animoak eman eta lasaitasuna transmititzen saiatzen gara bera ere lasaiago egoteko». Izan ere, «espetxe barruan ere tentsioa nabari da».\nItxialdian gauden honetan, jende askok esan omen dio egunotan Ainhoari «asko gogoratzen dela presoetaz» eta galdetu diote «nola egiten duten hainbeste urtez zulo horretan egoteko». Bada, guzti hau bukatzen denean gogoratu beharko dugu, Ainhoaren esanetan, «gurea bukatu dela» baina presoek urtetako itxialdian jarraitzen dutela. Bitartean, «egunak kontatzen jarraituko degu elkar besarkatzeko eta familai osoa batera egoteko. Hau ere egingo dugu!».


Zarauzko Idazleak - Anjel Lertxundi - Tobacco days\nNobela beltza dugu honako hau. Euskaraz idatzitako nobela beltz onena, edo bakarra seguruenik. Kontrabando ixtorio bat kontatzen digu, izenik ez aipatu arren Oriorekin identifika daitekeen herri batean hasi eta Madril aldean segituz. Tokiz aldatzearekin batera «ur» haundiagoetan sartuko zaizkigu pertsonaiak eta komeria desberdinak izango dituzte «arrain» txiki eta haundiek. Sinisgarritasuna lortzen du Lertxundik.\nXabier Mendiguren (Argia, 1987-12-27)\nBizkarrezurreko ziztadak sortarazi zion izerdi hotzarekin batera aspalditik erregutua zuen onarpenaren poza korapilatu zitzaion Tomaxi telefonoa hartu eta Extebanen ahots zakarra entzun zuenean bestekaldean. Bai? galdetu zuen lehendabizi, ondo zegok erantzun gero eta bale, gaueko hamabi t'erditan baietsi telefonoa esegi aurretik.\n—Nor zenuen telefonoz, Tomax?\nEztulka iritsi zitzaion amaren ahots erritatsua haren ohetik menda belarren eta alkoholaren usain nahasi eta berezgaitzekin bateratsu.\n—Zaude lasai, ama, medikuak esana dizu ahotsik ez behartzeko. —Tomaxek lepoa ongi babesten zion jertse urdin, lodi bat hartu zuen burutik behera.\n—Ozenegi hitz egiten dudala esan nahi al didazu? —amaren ahotsak energia adierazten zuen erruki beharrarekin batera.\nBaina Tomaxek ez zion amaren haserreari betarik eskaini, ordurako binan-bina jaisten ari bait zen lejez\nzuri erretako pinuzko eskailerak, bere gibelean atea danbateko batez itxi ondoren. Kalera irten eta azkar korritu zituen bizpahiru pisutako harri hondartsuz osatutako etxedi estuen arteko kale bihurriak, herriko plazara heldu zen arte.\nArratsaldeko seiak entzun zituen Tomaxek Kale Nagusiko Etxetxo tabernan sartu zenean. Ez zegoen artean jende gehiegi. Hizketaldi soil eguraldia eta gorputzeko ajeak zituzten bizpahiru agure mahai batera eserita eta azken hilabeteetan lanik gabe geratu izanaz beti kexu zen Hilario gaztea mostradoretik gertu, tragaperras baten hotsetara makur.\nMostradoreraino inguratu eta zerbeza bat eskatu zuen Tomaxek.\nMostradorearen bestekaldeko emakumeak zerbeza atera zionean boteilen apalen arteko ispilu zabaletik ikusi zuen Tomaxek Hilario zetorkiola baina ez zen harengana jiratu zerbeza baten eske hasi zitzaionean.\n—Barka ezak, Hilario... Baina nirea ordaintzeko adina besterik ez diat patrikan.\nHitzik ulertzen ez zitzaion purrustada bueltatu zion Hilariok; Tomaxek ezentzunarena egin zuen, bere zerbezari tragoxka bat botatzen zion bitartean. Mutu nahiz Marisukaldes zituen Hilariok herritarrentzat tipo konstantea gainetik kendu ezin etengabeak irudikaturiko ezizen.\n—Eta? Gaur gauean? Zenbat diru frexko patrikaratu behar duzue oraingoan?\nHilariok gorrotoa ikusi zuen Tomaxen begietan eta lagunarte eskaxeko irrifarrak erantzun zion mostradoreko ispiluan ikusten zituen begietako grinari. Tomax jiratu egin zen kolpatu egingo zuenaren mugimendu azkarra adieraziz besoaz:\n—Zertaz ari haiz? Hoa hemendik, kakalardo arrania! —buruaz adierazi zion etxekoandreari kobra ziezaiola eta duro batzuk utzi zituen mostradorean haren esanera.\n—Itsaso zakarra duzue.\nEta gero, ukalondoaren laguntzaz gorputza mostradore gainean bermatu eta burua Tomaxen begietara jiratuz:\n—Nola arraio hautatu haute?\nTomaxek bere zerbeza amaitu gabe utzi mostradore gainean eta txanpon pare bat sartu zuen tabako makina batean. Ducados paketea patrikan sartu eta kalerako bidea hartu zuen. Hilariok, irrifar definigarriagoa eskaini zion orduan:\n—Gutxirekin konformatzen haiz. Hemendik aurrera...\nAgure pare batek jasoak zituen musetik begiak bi gazteengana, jakin minez baino harantzago emozio bila bezala. Eta Hilariok, basoa diosala gisa jasoz:\n—Eskerrik asko, hi, hemen uzten didaan zerbeza erdi honegatik, ea bihar oso bat ordaintzeko gauza haizen.\nDardarizoka aritu zitzaizkion kristalezko laukiak ate sendoari Tomaxek Etxetxo taberna utzi eta kairako bidea hartu zuenean. Zeru grisak tristetzen zuen plazaldea zeharkatu eta itsas gorari esker moilara parekatua zegoen bere txalupa gorrira egin zuen salto. Popaldeko ohol zabal baten azpian zuen bonbatxo grasatsua erroparen gainetik jantzi eta motorraren prestakerara hasi zen. Ongi zeuden berean giltza batez sendoago lotu zituen bujiak, primeran pistoiak ere. Ez zeukan motorrak olio faltarik. Gasoil depositoan nahiko errekin bazeukala garbi ikusten zen arren, berriro ere popaldeko ohol zabalpetik lata bat hartu eta topetaraino bete zuen depositoa.\nOndoren, behin eta berriro frogatu zuen motorra: martxa eragiten zion sokatik tira eta zurrunbuiloka hasi zitzaion popaldea urgain grisaxkan olatuxka zalapartatsuak sortuz, itzaldu berriro popaldeko urgaina gasoilaren kolore gorri-urdinxketan baretuz eta martxan jarri zuen berriro, indartsuago azeleratuz...\nArnasa sendo hartuz motorra primeran zeukala ikusi zitzaionean, untziaren hondoan zegoen ur gutxia txikatzen hasi zen plastikozko ontzi hondatu batez. jasotako ura ibaira botatzen zuen bakoitzean urradura xumez hornituriko marrazkiak tajutzen, biltzen eta geroxeago desagertzen zitzaizkion gasoilaren tonuak galduak zituen urgain grisaxkari.\nIbaiak itsasoarekin bat egiten zuen barra aldera begiratu zuen. Laino beltz, mardulak zintzilikatzen zitzaizkion zeru astunari eta itsasoak sortarazten zituen olatu bortitzek, behin ibairatzean apaldu egiten baziren ere, olatuxka xumeetan kulunkatzen zuten Tomaxen untzia moilaratzen ziren guztietan.\n—Mekaguen! —bota zuen bere kasa mintzatzera ohiturik zegoen Tomaxek—. Behin itsasoratu beharko gauez eta bertan a ze itsasaldia egokitu behar zaigun!\nOrdulariari begiratu zion ondoren. Zazpiak eta hogeitabost elizako kanpaiek zortziak laurden gutxi luzatu zituzten une berean.\n—Hemendik aurrera ordulari egoki bat erosteko aukerarik izango al diat behintzat!\nBerriro ere bere kasa, inguru guztia miatu zuen begiradaz baina ez zen inor ikusten bere itsasuntziaren ondoan zeuden gainerantzeko txalupetan, «bere kasa arituko ez balitz, marinel zuhurrena ere erotuko huke», aita zenari sarritan entzuna baina «ez duk hura txantxetakoa, behin gau beltzak harrapatzen hauenean ez haiz ezertaz oroitzen», Extebanek lan eske joan zitzaionean botatakoa.\nBurua astindu zuen, oroimenak uxatu nahi izan balitu bezala.\nTxalupatik kaira salto egin eta berriro ere Etxetxo tabernara zuzendu zituen bere pausoak, astiro, sobrako denbora nola erre ez dakienaren ibilera nabarian. Atea irekitzeaz batera taberna guztia miatu zuen begiradaz. Ez zegoen Hilariorik bertan. Tabernan sartu zen presarik gabe. Musari tutea trukatu zioten lehenxeagoko agure berak zeuden mahai berean, inoiz ahitzen ez zitzaien baso erdi bana eskuetatik gertu.


Camp Humphreys base erraldoia, Ipar Korearen aurrean | atzerria | GAUR8 - mila leiho zabalik\nAndres Sanchez Braun (Efe)\nAEB-EN GOTORLEKUA KOREAN\nCamp Humphreys base erraldoia, Ipar Korearen aurrean\nAEBek kanpoko lurretan duten base militar handiena Ipar Koreatik 100 kilometrora dago. Oraindik bukatzeko dago Camp Humphreys basea, baina prest dagoenean, datozen asteetan, 40.000 lagun baino gehiago biziko dira eta lan egingo dute bertan. Pentagonoak Seul inguruan dituen base guztiak lekualdatzeko eraiki zen base erraldoi hori eta, gerra oraindik teknikoki ez dela bukatu gogorarazten badu ere, AEBetako soldaduek gogoko duten destinoa da.\nCamp Humphreysen, gaur egun, 32.000 pertsona inguru bizi dira eta hantxe lan egiten dute. Bukatuta dagoenerako 40.000 edo 45.000 lagun izatea espero da\nBase berria eraikitzeko helburua zen Seulgo iparraldean edo hiriaren bihotzean bertan zeuden instalazio militarrak lekualdatzea eta haien baliabide guztiak biltzea\nAEBek kanpoko lurretan duten base militar handiena, Camp Humphreys, 2018. urtean inauguratu zen Hego Korean, eta gaur egun, osatzear badago ere, penintsula oraindik teknikoki gerran dagoela gogorarazten duen oroigarri indartsua da.\n«Fight tonight» irakur daiteke letra beltz handitan Humphreysen han-hemenka agertzen diren ur dorreetako batean. AEBetako herri txikiak gogorarazten ditu, tankera horretako biltegiak baitituzte.\nLelo hori –«Gaur gauean borroka» esan nahi du– Infanteriako Bigarren Dibisioaren leloa da, Ameriketako Estatu Batuetako Zortzigarren Armadako atal nagusiarena. Bertan dauka, hain zuzen, bere kuartel nagusia, eta bere eginkizun behinena Hego Koreako lurraldea defendatzea da, Ipar Korearen «inbasioaren» aurrean.\nDefentsa horrek, leloak adierazten duen bezala, etengabeko prestakuntza eta zaintza eskatzen du, Piongiangen posizioak iparralderantz 100 kilometro eskasera daudelako.\nHorretarako, Humphreysek bere 14,3 kilometro koadroetan aktibo motordunentzako entrenamendu eremu balioaniztun bat du, Asian lurreko armada estatubatuarraren jarduera handiena duen aerodromoan.\n«Disuasio militar sinesgarria ematen dugu eskualdean edozein mehatxu edo arerioren aurrean», zehaztu du Lee Peters koronelak, Koreako Estatu Batuetako Indarren (USFK) bozeramaileak, aste honetan Efe agentziak basera egindako bisitaren hasieran.\n«Camp Humphreys ia osatuta dago, %85ean bukatuta, eta urte amaierarako %90etik gertu egotea espero da», gehitu du Petersek, eta gaur egun 32.000 pertsona inguru bizi direla eta bertan lan egiten dutela adierazi du.\nBukatuta dagoenerako 40.000 edo 45.000 izatea espero da, Camp Humphreys zaharretik oso urrun, Pyeongtaek herriaren ondoan (Hego Koreako hiriburutik 60 kilometro hegoaldera). Seulek eta Washingtonek gaur egungo basea bertan ezartzea adostu zuten 2004an.\nHelburua zen Seulgo iparraldean edo hiriaren bihotzean bertan zeuden instalazio militarrak lekualdatzea eta biltzea, Piongiangek mugan dituen artilleria unitateen tiramenean geratzen zirelako.\nHorixe da Yongsan kanpalekuaren kasua, orduan USFKren kuartel nagusia eta Nazio Batuen Komandoa (UNC) zena, eta hori itzultzeak 2 kilometro koadroko espazioa berreskuratzea ekarriko dio Seuli.\nUrtegiari tokia kendu\nHumphreys zaharra ipar-mendebalderantz hedatzeko, Ansong ibaiaren deltaren ondoko zingira handi bati tokia kendu behar izan zioten.\n«Hondarrezko bi mendilerroren baliokidea behar izan zen», azaldu du Stuart Mayer Australiako almiranteordeak. 2019tik UNCko komandanteordea da.\nUNC da Koreako Gerran (1950-53) hegoaldeari babesa eman zion AEBek gidatutako koalizioa –gaur egun 17 herrialdek osatua–, eta oraindik konpondu gabe dagoen gatazka hau bertan behera utzi zuen su-etena sinatu zuten hiru aldeetako bat da (beste biak Ipar Koreako tropak eta Txinako Boluntarioen Armada dira).\nBake adierazpen bat sinatzea, duela gutxi Hego Koreako Gobernuak berriro bultzatu duen proposamena, lehen urratsa izan liteke UNCren existentziari amaiera emateko. «Ez ginen sekula komando iraungiezin bat bezala ezarriak izan; helburu argi batekin eratua baizik: eskualdean bakea eta segurtasuna berrezartzea, eta behin hori lortuta, agintaldia desagertu egingo litzateke», dio Mayerrek.\nAustraliako militarrak argitu du bake itun bat beharko litzatekeela (juridikoki loteslea, adierazpen bat ez bezala) UNC desegiteko, eta azpimarratu du garrantzitsua dela Washingtonek eta Seulek adierazpen horrek izango lukeen esanahia eztabaidatzen jarraitzea.\nHumphreysen sarrera nagusian bisitariari harrera egiten dioten Patriot misil bateria ilarak pentsarazten du penintsulan bakea ofizial egitea oraindik aukera urruna dela.\n«Ez dago zalantzarik Ipar Korea misilen ahalmena indartzen ari dela», adierazi du almiranteordeak. Piongiangek basera iritsi zenetik 32 jaurtiketa egin dituela azaltzen du eta horietatik bost irailean eta urrian egin dituela.\nBasean bizi eta lan egiten dutenentzat paradoxikoa da Humphreys berria 2018an zabaldu zenean –14 urteko garapenaren ondoren–, Ipar Koreako artilleria dagoeneko bigarren mailako mehatxua zela. Izan ere, epe horretan Piongiangek kuartela jotzeko ahalmena duten misilak egin ditu.\n«Ahalmen militarren handitzea ikusten ari gara mundu osoan, eta baita eskualde honetan ere», adierazi du Petersek. Hala ere, bere ustez, base hau «ezkutatutako altxorra» da, soldaduek eta haien familiek nahi duten destinoa.\nEzinezkoa da Chinook edo Apache helikopteroen zaratari entzungor egitea Humphreysen, edo ibilbideen izenak Armadaren dibisio ezberdinen ezizenak direla ez konturatzea.\nHala ere, etxebizitzen dorreek, eskolek, 27 zuloko golf zelaiak, gimnasioak, janari azkarreko jatetxeek, parke akuatikoak edo zinema aretoek oso bestelako bizimodua irudikatzen dute, «american suburbia» delakoa edo, basean esaten duten bezala, «etxea etxetik urrun».\nAMERIKETAKO ESTATU BATUEN BASEAK ITZULTZEKKO PROZESUA ABIAN DA BERRIRO\nAEBek lau base militar itzuli dizkiote Hego Koreari: Wonjuko Eagle eta Long kanpamentuak; Bupyeongeko Market kanpamentuko lursailak, eta Dongducheongo Hovey kanpamentuko Shea tiro eremuaren lursaila. Denak 2009-2011 aldian itxiak. Humphreys base erraldoian joan den abenduan adostu zuten itzulketak egiteko prozesua berriro abian jartzea, urteetan geldirik egon baita deskontaminazioaren eta inguruaren garapenaren aldetik zituzten desadostasunak zirela-eta. Seulen erdialdean dagoen Yongsan basea itzultzeko prozesua ere hasi da. Base hau garai batean Korean Estatu Batuetako Indar Armatuen (USFK) egoitza nagusia izan zen. Haren tokian parke nazional bat eraikitzeko egitasmo erraldoia prestatu dute agintari korearrek. Pentagonoak baseak itzuli baditu ere, oraindik deskontaminazioaren ardurari buruz eta instalazioen ingurumen kudeaketari buruz eztabaidatzen jarraituko dute bi aldeek. Seulek AEBen 26 instalazio militar entregatzeko prozesua bizkortu nahi du, gehiago atzeratzeak dagoeneko hutsik dauden baseak deskontaminatzeko ahaleginak eta eskualde garapenaren aurreikuspenak zaildu ditzakeelako. Azken hitzarmenaren ondorioz, hegokorear askok Yongsan lurralde osoa berreskuratzea espero dute. Inguru hau atzerriko indarrek menderatu izan dute historian zehar, baita Japoniak ere, penintsulan Tokiok ezarritako erregimen kolonialean. USFK-k 1957an kokatu zuen kuartel nagusia Yongsanen, Koreako Gerra bukatu ondoren.


Ane eta Nora Agirre (Biren): "Biren taldeagaz zer pasako den ezin dugu aurreikusi" - Lea-Artibai eta Mutrikuko Hitza : Lea-Artibai eta Mutrikuko Hitza\nAne eta Nora Agirre (Biren): "Biren taldeagaz zer pasako den ezin dugu aurreikusi"\nOndarroako ahizpa bikiek (Ane eta Nora Agirre) Euskal Herriko hainbat plaza ezagutu dituzte udan, kantu propioz osatutako maketa kaleratu ostean. Ikasketak tarteko, etenaldia egingo dute.\nZelan sortu zen Biren taldea?\nNora Agirre: Kantatzea umetatik gustatu zaigu, baina orain hiru urte Markina-Xemeinera Batxilergoa ikastera joan ginenean hasi zen loratzen proiektua.\nN.A.: Kantu ekitaldietan zebiltzan bi neska ezagutu genituen bertan. Berez, hiru ziren taldean, baina batek taldea utzi zuenez, beste baten beharra zuten ekitaldi baterako, eta bazekitenez guk kantatzea gustuko genuela, eurekin joateko eskatu ziguten. Ondo irten zuen denak, eta handik aurrera laurok batera hasi ginen. Lauron artean Algara taldea sortu genuen, eta aldi berean, Anek eta biok, Biren sortu genuen. Kantu ekitaldietan kantatzen hasi ginen, eta Bizkaiko Kantu Txapelketa ere urte horretan zenez, parte hartzera animatu ginen.\nZelan joan zen esperientzia?\nN.A.: Bizkaiko Txapelketa irabazi genuen bikote eta laukote modura. Handik Euskal Herriko txapelketarako sailkatu ginen, eta hirugarren amaitu genuen kategoria bietan.\nA.A.: Aurretik beste batzuen kantuak bertsionatzen genituen, eta kantu txapelketa Izua gure kantu propioagaz irabazi genuenez, hortik aurrera Bireni denbora gehiago eskaini, eta kanta gehiago sortzea erabaki genuen.\nAne eta Nora Agirre (Biren).\nHitzak zelan sortzen dituzue?\nA.A.: Gauza txikiei erreparatzen diegu, eta hortik hainbat ideia sortzen zaizkigu. Aldi berean, bizitzako gauzei buruz hausnartu eta horiek idatziz jasotzeko ohitura dugu. Gure kantuak, azkenean, hausnarketa horietatik datoz.\nMaketan hiru kantu jaso dituzue. Zer gairi buruzkoak dira?\nN.A.: Izua bion artean idatzi genuen lehenengo kantua izan zen, eta jendarte patriarkatuari buruzko kritika bat da.\nA.A.: Non da muga, berriz, askoz filosofikoagoa da. Galdonan bizi gara, eta iluntze batean etxera ailegatu ginenean, itsasoari begira jarri nintzen. Itsasoa eta zerua beltz ikusten nituen, puntu zuri batzuekin, baina ez zen bata eta bestearen arteko muga bereizten; denak plano bat ematen zuen. Horrek zer pentsatzera eraman ninduen: askotan arazo artean gaudenean dena beltz ikusten dugu, eta ez dugu haratago irtenbide bat bilatzeko gaitasunik. Baina eguna argitzen duenean eta gauzak argiago ikusita, gauzak beste era baterakoak direla kontatu nahi nuen abesti horregaz.\nN.A.: Begiratu ala ikusi nik idatzi nuen. Nire ustez begiratzea eta ikustea ez da gauza bera. Niretzako begiratzea azalean geratzea da. Ikustea, aldiz, atzean zer dagoen ikustea eta hor hobeto sakontzea izango litzateke. Kanta honekin zera nahi nuen esan: jendeak begiratu egiten duela, baina haratago ez duela sakontzen.\nMaketa ere grabatu duzue. Non lortu daiteke?\nA.A.: Mutrikuko Txalaparta eta Zubiaram tabernetan erosi daiteke.\nUda kontzertu sasoia izan ohi da. Ondo joan da zuenean?\nN.A.: Bai. Egia esan, udan espero baino kontzertu gehiago izan ditugu. Alde batetik ez bazen, gutxien pentsatzen genuenean beste toki batetik deitzen ziguten. Ia-ia astero eduki dugu kontzerturen bat. Hainbat tokitan jotzeko aukera eduki dugu, gaztetxeetan, tabernetan, kanpinetan, jaietan… Eskatu diguten leku danetan. Esperientzia oso polita eta aberasgarria izan da guretzat; gustura geratu gara.\nA.A.: Horrenbeste tokitatik deitzen dizutenean jendeak norbere musika gogoko duenaren adierazle da, eta horrek, beti ematen dizu poza. Taularatzen duguna, azkenean, gure sorkuntza bat da, eta hori jendearengana ailegatzea nahi duzu. Hori benetan jendearengana ailegatu dela ikusten duzunean, berriz, ilusio handia egiten dizu.\nIzua kantuaren bideoklipa ere estreinatu duzue orain dela gutxi. Zelan joan da esperientzia?\nN.A.: Aurtengo udan Izua kantuaren bideoklipa grabatu dugu, ustekabean.\nN.A.: Ezagun batek, Eneko Elezgaraik bideoklipak egiten ditu. Berbetan hasi ginen, eta grabaketa egiteko planak irten zuen. Burua berotu, eta lehenengotik egin genuen gauza bat izan da. Handik astebetera-edo martxan jarri ginen. Dena jarraian grabatu genuen. Oso ondo joan da esperientzia, eta pila bat ikasi dugu elkarrengandik. Antzerkia, dantza, musika…, arteak lotzen dituen arlo denak uztartzen ahalegindu gara gure lehenengo bideoklipean, eta, aldi berean, guk igorri nahi genuen mezua helarazten ere ahalegindu gara.\nZer erantzun izan du?\nA.A.: Lanak erantzun polita izan du, ikusi duen jende guztiak zoriondu gaitu.\nEtorkizunerako ze asmo daukazue?\nA.A.: Argitaratu ditugun hiru kantek eduki duten oihartzuna eta kanta propioak askoz gusturago jotzen ditugula ikusita, disko bat grabatzeko asmoa daukagu, beti ere, beste kanta batzuk sortzen ditugun heinean. Hori bai, ni orain Belgikan nago Eramus bekagaz ikasten, eta Nora, berriz, Sevillan. Ikasturte guztia kanpoan igaroko dugu, beraz.\nEtenaldia egin beharko duzue orduan.\nA.A.: Esperientzia berriek inspiratzen gaituzte idaztera, eta zentzu horretatik ondo baino hobeto etorriko zaigula sinetsita nago.\nN.A.: Etenaldia, gutxienez, ikasturte osokoa egin beharko dugu derrigorrean, tarte horretan kanpoan egongo gara eta. Nahikoa era sikuan egin behar izan dugu etenaldia, gainera. Bizitzak ez dakigu zer ekarriko digun, eta, horrenbestez, ezin dugu ezer ziurtatu; ezta Birenek jarraituko duen ala ez. Anek eta biok beti jarraituko dugu kantatzen. Gure zaletasuna eta pasioa da kantatzea, baina Biren taldeagaz zer pasatuko den ezin dugu aurreikusi. Ikusiko dugu urtea zelan joaten den; bakoitzak zer bide hartzen duen. Hori aurrerago pentsatu behar den gauza bat da, baina kantua gure bizitzan beti egongo da.\nAne eta Nora Agirre Biren musika taldea


Apirilaren 25etik, Mutualiaren Estranetak funtzio berria izango du.\nModulu berri horri esker erabiltzaileek, alde batetik, Enpresetako Ezbehar-indizea egiaztatu, eta Gehienezko Balioetatik behera dauden egiaztatu ahalko dute, Lan eta Immigrazio Ministerioaren Aginduak ezartzen duen eran, eta, bestetik, baldintza hori eta martxoaren 31ko 404/2010 Errege Dekretuak jasotzen dituen gainerakoak betetzen badira, Bonusak eskatu ahalko dituzte.\nBonus sistemaren bitartez kontingentzia profesionalengatiko kotizazioak murrizten zaizkie laneko istripuak gutxitu eta prebenitzearen alde modu berezian lan egin duten enpresei.\nSistema horren helburua da istripu-kopurua modu eraginkorrean gutxitzea ahalbidetu duten enpresei pizgarri bat eskaintzea. Halaber, laneko arriskuak prebenitzeko inbertsio zehatzak egin, eta lan-istripuak nahiz gaixotasun profesionalak prebenitzeko jarduera eraginkorrak gauzatu dituztenei aplikatuko zaie pizgarri hori.\nEdozein enpresak eskatu ahalko du Bonusa, baldin eta kontingentzia profesionalengatik Gizarte Segurantzan kotizatzen badute, jarraian adierazitako baldintzak betetzen badituzte, eta eskabidea epe barruan eta dagokion forma errespetatuz aurkezten badute. Hurrengo hauek izan daitezke:\n5.000 eurotik gora kotizatzen duten enpresak: dagokion epealdian kontingentzia profesionalengatik, guztira, 5.000 euro baino gehiago kotizatu duten enpresak.\nEnpresa txiki onuradunak: Dagokion epealdian (lau ekitaldi gehienez) kontingentzia profesionalengatik 250 eta 5.000 euro artean kotizatu duten enpresak.\nPizgarria eskuratu nahi duten enpresek ondorengo baldintzak betetzen dituztela egiaztatu beharko dute:\nDagokion epealdian arriskuak gutxitzera bideraturiko instalazio, prozesu edota ekipoetan inbertsioak egin izana. Inbertsio horiek behar bezala dokumentatuta eta kuantitatiboki zehaztuta egon beharko dira.\nDagokion epealdian ezbehar orokorren eta muturreko ezbeharren indizeak ez gainditzea.\nGizarte Segurantzan kotizatzearen inguruko betebeharrak egunean edukitzea. Egoera hori bere horretan mantendu beharko da eskaera egiteko epealdi guztian zehar.\nDagokion epealdian administrazio-bidean irmoa den ebazpen bidez zehapenik jaso ez izana. Zehapen horiek laneko arriskuen prebentzio arloan edota Gizarte Segurantzaren alorrean arau-hauste larri bi baino gehiago edota arau-hauste oso larri bat egitearen ondoriozkoak lirateke.\nPrebentzio-jarduerei dagokienez enpresa bakoitzak egiten duen adierazpen-ereduan jasota dauden laneko arriskuak prebenitzeari buruzko oinarrizko baldintzak betetzea.\nDagokion epealdian kontingentzia profesionalengatik 5.000 euro baino gehiago kotizatu duten enpresek, aurreko guztiaz gain, beheko ekintzetatik gutxienez bi egiaztatu beharko dituzte:\nLantaldean prebentziorako baliabide propioak txertatzea (prebentzio-arduradunak izendatzea edo prebentzio-zerbitzu propioa sortzea).\nPrebentzio-sistemaren kanpo-auditoriak egitea, horretara behartuta egon ez arren.\nEnpresan mugikortasun-planak egotea, enpresatik kanpo egin beharreko eginkizunetan lan-istripuak prebenitzeko eta “in itinere” istripuak prebenitzeko.\nDagokion epealdian gaixotasun profesionalen bat edukitzeko arriskua duen enpresako nahiz lan-zentroko langileen portzentajea gutxitu dela egiaztatzea.\nKalitate-ziurtagiria edukitzea edota ENACek akreditaturiko erakunderen batek enpresan laneko arriskuen prebentzio-sistemek funtzionatzen dutela egiaztatzea.\nDagokion epealdian kontingentzia profesionalengatik, guztira, 5.000 euro baino gehiago kotizatu duten enpresen kasuan, epealdi jakin horretan kontingentzia profesionalengatik ordaindu diren kuoten zenbatekoaren %5 artekoa izan ahalko da pizgarria; eta %10 artekoa, baldin eta aztertu diren epealdiak jarraikakoak badira, eta justu aurreko epealdian pizgarria jaso bada. Pizgarriak ezingo du gainditu inbertsioak gauzatzeko bideratu den, eta egiaztatuta dagoen zenbatekoa.\nDagokion epealdian (lau ekitaldi gehienez) kontingentzia profesionalengatik 250 eta 5.000 euro artean kotizatu duten enpresa txikien kasuan, pizgarria 250 artekoa izan ahalko da lehendabiziko epealdian, eta 500 eurokoa, berriz, bigarren epealdian nahiz hurrengoetan, justu aurreko epealdian pizgarria jaso denean, betiere.\nPizgarria jaso nahi duten enpresek dagokion eskabidea aurkeztu beharko dute mutuan (edo kontingentzia profesionalen babesaz arduratzen den erakundean), urtero-urtero, apirilaren 1etik maiatzaren 15era bitartean.\nInformazio gehiago behar izanez gero, jar zaitez harremanetan Mutualiako zure Kudeatzailearekin.\nAraba: 945 00 90 92\nBizkaia: 944 25 25 56\nGipuzkoa: 943 44 05 45


Loturetarako estilo aholkuak\nGlobal Healthcare Report Q2 2019 by CB Insights 631095 views\nBe A Great Product Leader (Amplify,... by Adam Nash 183320 views\nTrillion Dollar Coach Book (Bill Ca... by Eric Schmidt 222147 views\nAPIdays Paris 2019 - Innovation @ s... by apidays 214886 views\nA few thoughts on work life-balance by Wim Vanderbauwhede 145152 views\nIs vc still a thing final by Mark Suster 196086 views\n1. Loturetarako estilo-aholkuak\n2. Estilo-aholkuak 1 - Testu arruntetik bereizi. Testu batean lotura bat txertatzeko ez da beharrezkoa letra mota eta tamaina aldatuta nabarmentzea, programak berak nabarmentzen baititu kolorez, lodiz edo azpimarraz . - Ez erabili URLa ainguratze elementu gisa. Ohiko akatsa da loturetarako aingura elementu gisa http:// helbideak erabiltzea, ez baitira esanguratsuak eta testuaren itxura zatartzen baitute. Horren ordez, aukeratu testuan helburua ondoen deskribatzen duten hitzak, eta txertatu bertan hiperesteka.\n3. Estilo-aholkuak 2 - Ez bete testua loturekin. Loturek testua aberasten dute, baina gehiegikeriaz erabiliz gero, irakurketa oztopatzen dute, eta gerta daiteke irakurlea mezuaren eduki garrantzitsuenaz ez jabetzea. Egokiena beharrezko ez diren loturak baztertzea eta esanguratsuenak aukeratzea. Irakurleari enbarazurik ez egiteko, gehitu beharrezko loturak soilik, eta zalantza kasuetan, gehitu zehatzenak eta baztertu orokorrak.\n4. Estilo-aholkuak 3 - Testuan behin bakarrik erabili. Testuan behin soilik gidatuko dugu leku berera, ez baita atsegina behin eta berriro toki berera sartzea. Beraz, ainguratze testua behin baino gehiagotan agertuta ere, lotura agertzen den lehenengo aldian soilik jarriko dugu, eta hurrengoetan testu arrunt modura aurkeztuko dugu.\n5. Estilo-aholkuak 4 - Saiatu edukian ez jartzen. Ahal dela loturak ez ditugu mezuaren muinean jarriko, irakurketa oztopatzen dute eta. Testuak aldez aurretik loturak non jarriko ditugun erabaki gabe idaztea gomendatzen da. Behin testua idatzita, edukia hobekien deskribatzen duten hitzetan jarriko dugu lotura. Aukera bat da esaldi edo paragrafoaren bukaeran jartzea, baina hobe da testutik ateratzea irakurketan trabarik egin ez dezaten. Aholku honi jarraiki, testutik ateratzea erabakitzen badugu, zerrenda modura jar ditzakegu beheko aldean, horrela ez dute irakurketa oztopatuko.\n6. Estilo-aholkuak 5 − Ondo lotu ainguratze elementua eta helburuko edukia. Irakurleak argi antzeman behar du loturaren atzean ezkutatzen den edukia, horrela ez bada, uste zuena aurkitzen ez badu, nahastu samar sentituko baita. Lotura argiak idazteko: • Ez erabili hitz ezezagunik loturan: erabiltzaileak sumatu behar du zer aurkituko duen lotura batean sakatuz gero, eta hitz edo termino ezezagunak aurkitzen baditu, ez da sartuko. • Lotu loturak edukiaren izenburuarekin: lotura batek ez gaitu eraman behar izenburu desberdina duen eduki batera. Ondo lotzen baditugu lotura eta edukiaren izenburua erabiltzailea ez da galduta sentituko, eta hasieratik jakingo du toki egokira sartu dela.\n7. Estilo-aholkuak 6 behar zaio zein den irekiko den dokumentuaren formatua edo zer dokumentu mota irekiko den. Irakurleak paragrafo osoa irakurri gabe ulertu behar du loturaren esanahia. Aingura jartzeko hitz egokienak izenak dira, eta, testuinguruaren arabera, aditzak edo adberbio eta adjektiboak ere izan daitezke. Ez da gomendagarria juntagailu eta lokailuetan (eta, ordea, edo, ala, aldiz…), izenordain (gu, zu, nire…) eta antzekoetan loturak jartzea, ez baitira batere adierazgarriak. - Erabili ainguratze elementu adierazgarriak. Ez erabili “sakatu hemen”, “irakurri” eta “klikatu hemen” bezalako loturak. Aukeratutako hitzek irakurleari loturaren bestaldean zer dagoen iradoki behar diote, eta, are gehiago, adierazi\n8. Estilo-aholkuak 7 Irakurleak informazio zehatzera bideratzea eskertuko du, testuan agertzen den informazioa osatuko duen informazio zehatzera. Eskaintzen dioguna zenbat eta zehatzagoa izan, orduan eta hobeto hartuko du hartzaileak. - Loturak informazio zehatzarekin lotu, ez gunearen atariarekin.\nTres recursos para mejorar la coherencia de un texto\nTestuaren koherentzia hobetzeko hiru baliabide\nTestuaren kohesioa hobetzeko hiru baliabide\nTres recursos para mejorar la cohesión de un texto\n3. corregir el texto\n2. escribir el borrador del texto\n1. planificar el texto